SMI Hidayah JB wakili Malaysia sertai pameran sains di Jepun

SMIH menerima tajaan ke Jepun setelah memenangi pingat emas dalam kemuncak pertandingan STEM Apps Challenge 2016 pada 18 Jun 2016 di Universiti Teknologi Malaysia (UTM), Skudai melalui penghasilan aplikasi permainan pendidikan ‘Geniuz Animal’ berkenaan kategori haiwan berdasarkan pemakanannya iaitu herbivor, karnivor dan omnivor.

Selain mempamerkan aplikasi yang telah dibangunkan oleh pelajar ketika STEM Apps Challenge, pameran sains di Jepun ini memberi peluang dan pendedahan untuk peserta belajar sesuatu yang baru daripada para pelajar luar negara mengenai pembelajaran sains, teknologi, kejuruteraan dan matematik.

Dalam program dan pameran sains anjuran Japan Science and Technology Agency (JST) yang berlangsung pada 10-11 Ogos lalu di Kobe Convention Center ini, Hazirah dan Syahirah diiringi oleh guru SMIH, Ustazah Afifah Kamarul Baharin.

STEM Apps Challenge yang julung-julung kalinya diadakan di negara ini merupakan program ala reality show yang melibatkan pembangunan aplikasi interaktif mudah alih dan bertujuan meningkatkan minat dan kesedaran pelajar-pelajar sekolah terhadap subjek Sains, Teknologi, Kejuruteraan dan Matematik (STEM) di mana elemen penilaian meliputi aspek akademik berasaskan STEM, kreativiti dan nilai komersial.

Program anjuran bersama oleh Persatuan Saintis Muslim Malaysia (PERINTIS), Akademi Sains Malaysia (ASM), Media and Game Innovation Centre of Excellence (MaGICX), Fakulti Komputeran UTM dengan Jabatan Pendidikan Negeri Johor dan Johor Times masing-masing sebagai rakan strategik dan rakan media.

Semoga program sebegini dapat mengukuhkan minat pelajar sekolah terhadap STEM, seterusnya meningkatkan kapasiti masyarakat dalam aspek rekacipta serta inovasi dalam bidang sains dan teknologi bagi memacu Malaysia menuju negara maju dan rahmah, insya-Allah.

Foto pameran: http://bit.ly/2bDkbADWeb SMIH: http://hidayah.edu.my/FB SMIH: fb.com/SekolahIslamHidayah


Lebih 70 peratus rakyat Malaysia lengkap vaksinasi

SERI KEMBANGAN – Portal COVIDNOW melaporkan seramai 23.66 juta individu atau 72.4 peratus daripada rakyat Malaysia telah melengkapkan suntikan vaksin Covid-19.

Selain itu, dilaporkan 77.6 peratus atau 25.355 juta daripada populasi keseluruhan telah menerima sekurang-kurangnya satu dos.

Bagi populasi dewasa pula, seramai 22.126 juta individu atau 94.5 peratus telah menerima dua dos suntikan vaksin Covid-19 setakat ini, manakala 97.4 peratus atau 22.808 juta populasi dewasa telah mendapat sekurang-kurangnya satu dos.

Terdahulu, Lembah Klang mencatat jumlah tertinggi diberikan dos kepada golongan dewasa iaitu 114.8 peratus diikuti Labuan (101.3 peratus), Negeri Sembilan (100.9 peratus), Pulau Pinang (97.6 peratus), Perlis (96.5 peratus), Johor (95.8 peratus), Melaka (91.6 peratus), Sarawak (90.9 peratus) dan Terengganu (90.7).

Dalam pada itu, sebanyak 5,559 daripada 5,666 kes positif baharu Covid-19 yang dilaporkan pada Ahad adalah kategori satu dan dua.

Ketua Pengarah Kesihatan, Tan Sri Dr Noor Hisham Abdullah berkata, hanya 107 kes positif yang dikesan terdiri daripada kategori tiga hingga lima.

“Daripada jumlah itu juga, Kementerian Kesihatan Malaysia (KKM) melaporkan 20 kes import dan 5,666 penularan dalam negara membabitkan 5,646 kes rakyat tempatan dan 197 lagi warga asing,” katanya dalam kenyataan pada Ahad.

Berikutan itu, menjadikan jumlah keseluruhan kes positif Covid-19 adalah 2,431,716 kes.

“Sebanyak 601 kes dirawat di unit rawatan rapi (ICU) dan 299 lagi pesakit memerlukan bantuan pernafasan,” jelasnya.

Selain itu, terdapat 6,978 kes sembuh turut direkodkan menjadikan jumlah keseluruhannya 2,327,369 kes.

“Sejumlah tiga kluster baharu dikenal pasti KKM yang membabitkan masing-masing satu di tempat kerja, komuniti dan kumpulan berisiko tinggi dan jumlah kluster yang direkodkan adalah 5,722 dan 5,183 daripadanya telah diisytiharkan tamat manakala 539 kluster lagi masih aktif,” katanya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


RUU 355: Pemuda MCA, Gerakan kunjungi IKRAM

Berlangsung secara terbuka dan harmoni, kunjungan pertama kali itu bertujuan untuk membina hubungan dan saling bertukar pendapat, termasuk berbincang dan memberikan pandangan tentang isu pindaan Rang Undang-Undang Akta 355 (RUU 355).

Timbalan Presiden IKRAM, Hj Zaid Kamarudin berkata, pertemuan tersebut merupakan sesuatu yang menarik dan beliau berharap ia dapat membina asas yang kukuh dalam pembangunan negara.

Dalam pertemuan itu, Pemuda MCA dan Gerakan turut menyatakan kebimbangan komuniti Cina berkaitan isu RUU 355 bagi memastikan ia tidak menjejaskan struktur asas Perlembagaan Persekutuan.

Mereka juga komited untuk meneruskan perbincangan tentang isu tersebut dengan pelbagai pihak termasuk NGO-NGO Islam yang lain.

Turut bersama-sama dalam pertemuan itu Naib Presiden IKRAM, Hj Shahrul Aman Mohd Saari, Setiausaha Agung, Hj Nahar Md Nor dan Pengerusi Jawatankuasa Masyarakat Madani, Prof Madya Hj Badlishah Sham Baharin.

IKRAM turut menyatakan pendirian tentang RUU 355 dalam kenyataan medianya pada tahun lalu seperti di pautan berikut: http://bit.ly/2lfwjtg

Semoga kunjungan dan pertemuan ini dapat merungkai salah faham terhadap pelbagai isu dan mengukuhkan lagi keharmonian antara kaum di Malaysia, insya-Allah.


Melawan rasuah di Malaysia: Agenda siapa?

Kenapa agaknya, jenayah rasuah dan korupsi seperti dibiarkan terlopong begitu sahaja tanpa teguran mahupun bantahan?

Mungkinkah mereka ini terdesak, ingin cepat kaya, mahu dinaikkan pangkat dengan segera atau hidup mati mereka hanya bergantung kepada kelulusan projek mega yang mereka bentangkan hingga terpaksa melakukan perbuatan terkutuk ini?

Rasuah dan korupsi ini juga boleh berlaku dalam pelbagai cara. Ia mungkin bermula dengan sogokan sekecil RM30, kemudian menjadi seratus, dua ratus, ribuan dan jutaan ringgit.  Ada yang seperti kita sangkakan, ada juga yang mungkin kita tidak pernah terfikir sekalipun. Tidak kira orang atasan atau orang bawahan, ia tetap sebuah jenayah yang merosakkan.

Kita juga pernah dikejutkan dengan laporan yang dikeluarkan oleh Suruhanjaya Pencegah Rasuah Malaysia (SPRM) pada tahun 2019, ramai penjawat awam terlibat dengan rasuah dan kebanyakannya membabitkan golongan muda di bawah 40 tahun.

Baru-baru ini tular satu laporan yang dikeluarkan oleh SPRM mengenai penangkapan beberapa individu yang terdiri daripada pemilik dan pegawai kanan syarikat kontraktor serta seorang eksekutif muda Petronas.

Mereka didakwa terlibat dengan skandal rasuah yang melibatkan sebuah projek yang sedang dijalankan. Tangkapan dilakukan di beberapa tempat untuk tujuan membantu siasatan.

Bukan apa, kita risaukan gejala ini semakin menjadi-jadi. Dulu virus Covid-19 begitu asing buat diri kita, tetapi sekarang ini virus itu sentiasa dekat dengan diri kita.

Malah, semakin banyak varian baru yang lahir lewat hari ini. Tidak nampak, tapi ada. Ia sama seperti gejala rasuah dan korupsi yang melanda negara kita tanpa suara.

Realiti pahit yang perlu kita terima dengan hati terbuka adalah apabila Indeks Persepsi Rasuah (CPI) Malaysia menjunam jatuh sejak dua tahun kebelakangan ini. Terkini ia telah jatuh sehingga kedudukan yang ke-62 berbanding dahulu di kedudukan yang ke-57 dunia.

Kejatuhan ini boleh dijadikan signal bahawa situasi semasa gejala rasuah dan korupsi di dalam negara semakin menebal.

Jika kita dapat mengamati dengan mendalam titah Sultan Nazrin Muizzuddin Shah dalam sebuah Majlis Perutusan Maulidur Rasul Peringkat Kebangsaan pada tahun 2021 yang lalu, titahnya berbunyi:

“Pemimpin negara dan ulama seharusnya berganding usaha dan tenaga bagi berjihad menghapuskan gejala rasuah yang berlaku di dalam negara.

Pemimpin termasuk ulama tidak boleh memejamkan mata, memekakkan telinga dan membisukan lidah terhadap perbuatan yang terbukti menjadi punca penderitaan rakyat dan kemiskinan warga.

Masyarakat merindui kepimpinan yang tidak melakukan kezaliman, tidak menindas, tidak menipu dan tidak bersifat munafik.

Ummah semakin menyuarakan kerinduan untuk dianugerahkan kepimpinan yang tidak rasuah, tidak menyalahgunakan kuasa, tidak mengamalkan nepotisme dan tidak bersifat pecah amanah.”

Siapa yang terkesan dengan mesej yang nak disampaikan ini? Mesej yang disampaikan itu amat jelas menggambarkan suasana yang sebenar di dalam negara kita.

Najis rasuah ini berada di mana-mana baik dalam kalangan orang atasan mahupun marhaen yang mempunyai kepentingan masing-masing. Lagi memilukan sekiranya jenayah ini menebal dalam kalangan golongan agamawan yang membawa nama agamanya sendiri.

Di bawah kerajaan Barisan Nasional sebelum PRU14, pelbagai langkah yang telah diambil oleh kerajaan dalam memerangi rasuah seperti menubuhkan Unit Pencegahan Rasuah, Badan Pencegah Rasuah, Biro Siasatan Negara, Pelan Integriti Nasional (PIN), menubuhkan Institut Integriti Malaysia dan Program Transformasi Kerajaan.

Ketika Pakatan Harapan berjaya mengambil alih tampuk kepimpinan negara setelah sekian lama berada di bawah Barisan Nasional sejak 60 tahun yang lalu, kerajaan telah menubuhkan satu entiti baru iaitu Pusat Governans, Integriti dan Antirasuah Kebangsaan bagi menunaikan manifesto mereka dan membawa pesalah rasuah ke muka pengadilan. Bukan itu sahaja, Pelan Antirasuah Nasional (NACP) 2019-2023 diperkenalkan bagi memecahkan rantaian rasuah tersebut.

Jika kita perhatikan dengan lebih mendalam lagi, banyak inisiatif yang dibuat oleh kerajaan untuk membanteras rasuah sejak sekian lama. Tetapi kesannya agak tidak meyakinkan.

Bahkan, masalah ini sebenarnya begitu rumit dan memerlukan seluruh jentera negara bekerjasama termasuk badan bukan kerajaan, gerakan sosial, pemimpin komuniti, ahli akademik dan keluarga.

Malaysia sangat dahagakan sebuah negara yang mengangkat nilai integriti, adil dan saksama. Hal ini memberikan aspirasi kepada Pertubuhan IKRAM Malaysia untuk mengangkat ciri pertama di dalam 12 Ciri Negara Rahmah iaitu Kepimpinan Negara yang Kompeten dan Berintegriti.

Ciri pertama iaitu Kepimpinan Negara yang Kompeten dan Berintegriti menampilkan sebuah pendekatan kepemimpinan yang terbaik dan berwibawa, memiliki kebolehan dan kemahiran tadbir urus yang terbaik sehingga mampu mengangkat negara dan rakyat maju ke hadapan.

Perincian ini sudah pasti menjadikan rasuah sebagai salah satu agenda untuk dihapuskan di setiap peringkat. Contoh terbaik kepada kepimpinan yang kompeten dan berintegriti ini boleh dirujuk kisah-kisah sahabat Nabi Muhammad SAW iaitu Saidina Abu Bakar al-Siddiq RA dan Saidina Umar al-Faruq RA dalam memerintah sebuah negara.

Justeru itu, IKRAM menggariskan beberapa ciri untuk dijadikan penanda aras kepada sebuah impian ini. Mungkin 12 ciri ini tidak cukup menyeluruh, tetapi bagi IKRAM, ia sudah memadai untuk menggambarkan suasana dan jenis negara yang bagaimana kita mahukan.

Fokus IKRAM adalah untuk bersama masyarakat sivil yang prihatin, meletakkan Malaysia sebagai sebuah negara rahmah pada tahun 2035 berdasarkan kriteria yang telah disenaraikan di atas.

Wawasan yang penuh murni ini menjadi impian seluruh rakyat Malaysia, tidak kira apa bangsa keturunan sekalipun untuk menjadikan Malaysia sebuah negara yang mengangkat nilai integriti, menolak rasuah, telus dan mithali.

Usaha ini bukan hanya untuk ahli IKRAM sahaja, tetapi selayaknya kita semua harus menggembleng satu tekad yang sepakat untuk memastikan wawasan ini dapat dicapai dengan baik melalui instrumen kerajaan, badan bukan kerajaan, golongan profesional dan akademik dan sebagainya.

IKRAM sentiasa percaya proses transformasi negara dari keadaan sekarang sehingga menjadi sebuah negara rahmah adalah satu proses yang panjang dan berliku.

Impak Korupsi dalam Indeks Malaysia Negara Rahmah (IMNR)

Satu kajian rintis dan survei telah dibuat oleh Unit Kajian Dasar IKRAM (KADRI) bagi mengukur kemajuan usaha IKRAM dalam merealisasikan impian Malaysia Negara Rahmah (MNR) menjelang tahun 2035.

Untuk makluman pembaca, seramai 3,277 orang responden berjaya didapatkan bagi membantu kajian Indeks Malaysia Negara Rahmah (IMNR) sepanjang tahun 2021 yang terdiri dari rakyat Malaysia 18 tahun ke atas.

Kajian ini dijalankan dengan menggunakan persampelan berstrata dengan tumpuan negeri, daerah, kaum dan jantina bagi menilai dengan lebih konkrit sejauh mana 12 Ciri Malaysia Negara Rahmah memberi kesan kepada masyarakat dan sekitarnya.

Hasil dapatan survei ini mendapati bahawa Malaysia masih berada dalam kategori yang sederhana dengan skor sebanyak 6.09 dalam menggapai Malaysia Negara Rahmah (MNR) melalui 12 ciri yang telah digariskan di atas.

Jika kita teliti setiap pencapaian satu persatu 12 ciri Malaysia Negara Rahmah tersebut, ciri-ciri yang berkait dengan ciri kepimpinan yang kompeten dan berintegriti serta ciri tadbir urus yang baik masing-masing mendapat skor yang rendah iaitu sebanyak 5.33 dan 5.39.

Ini juga sangat berkait dengan persepsi masyarakat terhadap isu salah laku dan korupsi oleh pemimpin negara. Justeru itu, kajian dan tindakan susulan yang menyeluruh perlu dilakukan oleh semua pihak berwajib untuk memastikan ciri-ciri ini dapat dibaiki kedudukannya pada masa akan datang.

Melawan korupsi bukan sahaja perlu ‘diagendakan’ oleh kerajaan atau badan-badan tertentu, tapi ia harus menjadi agenda kita semua sebagai rakyat Malaysia.

Semoga Allah SWT memelihara Malaysia. Malaysia menuju negara rahmah!

Profesor Dr Hanim Salleh
Naib Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Cabaran Melindungi Kanak-Kanak Era Digital

Kanak-kanak pada era digital kini lebih mudah terdedah dengan pengaruh yang tidak baik dan memerlukan akta yang boleh melindungi mereka seperti Akta Kanak-kanak 2001 atau Akta 611 dan akta ini merangkumi  pemeliharaan, perlindungan, pemulihan, penyertaan dan perkembangan kanak-kanak.

Ketua Penolong Pengarah Kanan Bahagian Kanak-Kanak, Jabatan Kebajikan Masyarakat (JKM), Encik Mohamad Ali Taib berkata, statistik bilangan kanak-kanak di Malaysia sehingga Disember 2021 iaitu sebanyak 4.71 juta adalah kanak-kanak lelaki dan 4.42 juta kanak-kanak perempuan.

“Walau bagaimanapun, peranan JKM sahaja tidak cukup bagi membantu kanak-kanak yang terjebak dengan jenayah tidak kira mangsa atau pelakunya kerana isu ini memerlukan sokongan daripada pelbagai pihak seperti pegawai akhlak, pekerja sosial, pembantu pelindung dan pekerja kesihatan bagi memastikan kesejahteraan perkembangan serta perlindungan kanak-kanak ini.”

Beliau menjelaskan demikian dalam sesi Dialog Profesion Kerja Sosial “Melindungi Kanak-Kanak: Era Digital” anjuran Institut Sosial Malaysia dan Persatuan Pekerja Sosial Malaysia  bertempat di Auditorium Institut Sosial Malaysia (ISM) yang diadakan secara dalam talian pada 20 Julai 2022, yang mana Wanita Pertubuhan IKRAM Malaysia (IKRAM) berpeluang menghadirinya.

Sesi diteruskan dengan perkongsian Penolong Setiausaha (Advokasi & Undang-Undang, Pejabat Pesuruhjaya Kanak-Kanak, SUHAKAM), Sitti Najihah Md Rusli, yang menjelaskan bahawa terdapat undang-undang am dan khas yang diwujudkan bagi melindungi kanak-kanak daripada jenayah amang seksual, pornografi, buli siber serta hacking (penggodaman).

“Sebanyak 47 peratus daripada pengguna Internet adalah kanak-kanak berusia 5-17 tahun, 70 peratus mangsa pornografi kanak-kanak adalah berusia dari 11-13 tahun termasuk kanak-kanak lelaki dan 164 laporan jenayah pornografi kanak-kanak diterima dari Malaysia,” ujarnya yang mengejutkan para peserta.

Beliau turut menggalakkan masyarakat untuk menjadi lebih prihatin dan membuat aduan melalui laman web rasmi SUHAKAM jika melihat hak asasi kanak-kanak dicabul.

Seterusnya, sesi dirancakkan lagi dengan perkongsian oleh Ketua Penolong Pengarah, Bahagian Siasatan Seksual, Wanita & Kanak-Kanak (D11), Jabatan Siasatan Jenayah, PDRM Bukit Aman, ACP Siti Kamsiah Hassan.

“Sebanyak 70 peratus jenayah seksual melibatkan kanak-kanak perempuan dan keselamatan kanak-kanak di era digital, ini merupakan isu global.”

Menurutnya, antara faktor yang mempengaruhi kanak-kanak untuk terjebak dengan jenayah child pornography, child grooming dan sextortion adalah berdasarkan aktiviti peer-to-peer seperti gaming, pengaruh media sosial dan penggunaan aplikasi digital tanpa pengawasan dan pemerhatian daripada kedua ibu bapa,” katanya.

“Namun, harus difahami bahawa kanak-kanak ini merupakan mangsa kerana ciri-ciri pemangsa selalunya merupakan orang yang mempunyai kedudukan, kuasa, diberi amanah dan dikenali seperti bapa, warden, pendakwah, paderi dan sebagainya.”

Selain itu, beliau juga menasihati orang ramai supaya tidak menyebarluaskan gambar kanak-kanak yang merupakan mangsa kerana ia akan memberikan kesan terhadap psikologi mangsa dan masa depannya.

“Dalam era digital kini, kanak-kanak mempunyai hak untuk menggunakan media digital bagi mendapatkan maklumat, pendidikan dan penyertaan.”

“Namun tidak dinafikan bahawa mereka juga berisiko tinggi untuk terdedah dengan kandungan media yang tidak sesuai dan dihubungi oleh pemangsa jika mereka terlampau banyak berkongsi tentang diri mereka,” jelas Timbalan Pengarah Program Komuniti, Suruhanjaya Komunikasi dan Multimedia Malaysia (MCMC), En. Ts. Md Tahir Musa.

Selain itu, beliau menyarankan ibu bapa agar memainkan peranan dengan lebih aktif dan celik siber supaya dapat memantau aktiviti anak mereka dalam dunia digital dengan menggunakan perisian keselamatan penapisan tambahan, mengelakkan daripada berkongsi tentang profiling kanak-kanak (seperti makanan kegemaran anak dan sebagainya), juga mendidik kanak-kanak tentang perkara yang boleh serta tidak boleh dikongsikan dalam media sosial.

Menurut Pengarah Childline Foundation, Datin Wong Poai Hong pula, setiap satu (1) daripada tiga (3) kanak-kanak menggunakan Internet, 92 peratus kanak-kanak berusia dari 13-17 mempunyai akaun di media sosial dan dua (2) daripada lima (5) kanak-kanak mempunyai pengalaman buruk dengan Internet.

“Dalam konteks buli siber, Malaysia merupakan negara kedua tertinggi selepas India di Asia Tenggara yang memberikan kesan negatif terhadap kanak-kanak yang berusia dari 11-13 tahun,” ujarnya mendedahkan tentang penggunaan singkatan perkataan dalam kalangan kanak-kanak supaya ibu bapa lebih cakna terhadap aktiviti anak mereka.

Beliau turut berkongsi enam (6) strategi yang boleh digunakan bagi memastikan keselamatan dan kesejahteraan kanak-kanak iaitu:

1. Mendidik kanak-kanak untuk memahami dunia digital dan cara untuk melindungi maklumat peribadi mereka.

2. Menggunakan perisian keselamatan bagi peranti yang digunakan.

3. Membina kemahiran mendengar secara aktif semasa berbual dengan anak.

4. Melayan anak dengan baik dan penuh hormat.

5. Mendidik anak untuk berfikir secara kritikal dalam membuat keputusan yang terbaik.

6. Meminta bantuan jika menghadapi sebarang masalah.

Dalam sesi tersebut, Pengurus Perkhidmatan, Pusat Perkhidmatan Wanita (WCC), Puan Mangleswary Subramaniam pula menerangkan tentang perkhidmatan yang mereka sediakan bagi membantu wanita dan kanak-kanak dalam memperkasakan hak serta melindungi mereka daripada sebarang bentuk keganasan dan ketidakadilan.

“Antaranya, kami menyediakan perkhidmatan kaunseling secara percuma dan tempat perlindungan bagi wanita serta kanak-kanak yang sedang berada dalam krisis,” kata beliau.

Jelasnya lagi, WCC juga bekerjasama dengan hospital kerajaan dan memberikan sokongan mahkamah kepada mangsa, membuat kolaborasi dengan komuniti untuk mendidik kanak-kanak tentang penderaan seksual dan pencegahan keganasan siber dan sebagainya.

Sesi dialog tersebut diakhiri dengan peringatan kepada semua agar sentiasa prihatin dengan isu yang berkaitan dengan kanak-kanak di sekitar kita serta lebih proaktif membina kerjasama yang baik bersama badan kerajaan dan bukan kerajaan juga institusi dalam melindungi hak kanak-kanak Malaysia.

Atriza Umar
Pegawai Jabatan Komunikasi dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tahniah atas pengisytiharan cuti hari Jumaat – IKRAM Johor

Pertubuhan Ikram  Malaysia (IKRAM) Cawangan Negeri Johor mengucapkan tahniah dan  menjunjung kasih ke bawah DYMM Tuanku Sultan Johor atas  pengisytiharan Jumaat dan Sabtu sebagai hari-hari cuti umum mingguan di  negeri Johor Darul Takzim bermula pada Januari 2014 nanti.

Cuti  mingguan pada hari Jumaat amat besar ertinya dalam usaha menjunjung  syiar Islam di Negeri Johor ini, dan amat bermanfaat bagi membolehkan  umat Islam membuat persiapan menjalankan ibadah pada hari Jumaat dengan  lebih tenang dan sempurna.

Dari sudut sosial pula, cuti pada hari Jumaat  membolehkan para bapa membawa anak-anak mereka untuk bersama-sama ke  masjid bagi menunaikan solat Jumaat dengan pemerhatian mereka secara  langsung. 2.    Sehubungan dengan itu, IKRAM Negeri Johor berharap agar  ketetapan cuti pada hari Jumaat itu dilaksanakan oleh semua pihak di  negeri ini, bukan sahaja pihak kerajaan tetapi juga merangkumi semua  sektor swasta dan institusi kewangan.

Hal ini adalah untuk memastikan  kemuliaan hari Jumaat itu dapat dikecapi oleh semua umat Islam daripada  pelbagai sektor pekerjaan, di samping menjamin keharmonian dan  kebersamaan keluarga yang mengandungi anggota daripada kedua-dua sektor  awam dan swasta dengan cuti mingguan yang seragam. 3.    IKRAM Negeri Johor juga menyeru agar pihak kerajaan terus  berusaha menegakkan aspek-aspek lain dalam syariat Islam untuk  dilaksanakan di Negeri Johor Darul Takzim ini, agar kita sama-sama  mendapat keberkatan daripada Allah s.w.t., sesuai dengan firman Allah:

“Makanlah dari rezeki pemberian Tuhan kamu dan bersyukurlah  kepadaNya; (negeri kamu ini adalah) negeri yang baik (aman dan makmur),  dan (Tuhan kamu adalah) Tuhan yang Maha Pengampun!” [Saba’ 34:15]

4.    Sebagai kesinambungan daripada  ketetapan berani yang telah diambil oleh Negeri Johor ini, IKRAM Johor  menyeru agar Kerajaan Persekutuan juga mengambil keputusan yang sama  untuk menjadikan hari Jumaat sebagai hari cuti mingguan bagi seluruh  negara, sesuai dengan kedudukan Islam sebagai agama Persekutuan dan  dengan hasrat untuk memuliakan hari Jumaat sebagai penghulu segala hari  dan untuk memudahkan umat Islam seluruh negara bersama-sama membesarkan  dan memuliakan hari Jumaat dengan amal ibadah. Terima kasih, wassalam.

Prof Madya Hj Ainullotfi bin Dato’ Seri Abdul Latif,Yang DipertuaPertubuhan Ikram MalaysiaCawangan Negeri Johor


529 Dihukum Mati: Kezaliman Rejim Kudeta yang Amat Nyata

Pertubuhan IKRAM Malaysia mengecam sekeras-kerasnya hukuman mati yang dijatuhkan oleh sebuah mahkamah di Minya ke atas 529 orang aktivis penentang kerajaan kudeta Mesir.

Hakikat hukuman dijatuhkan setelah hanya dua sesi dan tanpa peluang pembelaan bagi semua tertuduh menjadikannya bercanggah dengan prosedur penghakiman dan prinsip keadilan.

IKRAM menyeru kerajaan Malaysia untuk menggunakan pengaruhnya mendesak rejim tentera Mesir supaya menimbangkan semula kes pendakwaan dan hukuman yang telah dijatuhkan.

IKRAM juga menyeru masyarakat antarabangsa untuk mengecam sekeras-kerasnya ketidakadilan yang berlaku, menimbangkan semula sebarang hubungan dengan rejim tentera Mesir, dan mengambil langkah tegas untuk mengembalikan hak demokrasi rakyat Mesir.


51 Ahli DPN IKRAM dipilih

SERI KEMBANGAN – Seramai 51 orang Ahli Dewan Perwakilan Nasional (DPN) IKRAM bagi sesi 2022-2026 telah dipilih dalam pemilihan yang telah diadakan pada hujung minggu baru-baru ini.

51 orang yang terpilih itu terdiri daripada 21 Wakil Umum, 10 Wakil Wanita, 10 Wakil Ulama Dan 10 wakil IKRAM Muda yang mana pengundian telah dijalankan secara dalam talian sepenuhnya.

Menurut Pengerusi Jawatankuasa Pemilihan IKRAM (JKPI), Hj Mohamad Yaakub Idris, pemilihan ini julung kali diadakan secara dalam talian melalui sistem e-voting tanpa kehadiran dalam perhimpunan fizikal, memandangkan perkembangan kes Covid-19 yang masih belum reda.

Tambahnya, ia juga bagi memenuhi kehendak pindaan Perlembagaan IKRAM baru-baru ini untuk membolehkan ahli mengundi dalam talian walau di mana mereka berada.

“Alhamdulillah, walaupun pengundian dibuat secara dalam talian, dengan kepakaran Team IT, ia telah berjalan dengan lancar. Walaupun ada sedikit masalah, namun ia dapat diatasi,” jelasnya.

Beliau berkata, pemilihan Ahli DPN bagi Wakil IKRAM Muda yang baru sahaja berlangsung telah membuka satu lembaran baru dalam sejarah IKRAM sebagai sebuah organisasi.

“Buat pertama kalinya Ahli Aktif dan Ahli Teras IKRAM yang berusia di bawah 35 tahun telah diberikan peluang untuk membuat undian secara langsung (direct voting) untuk memilih 10 ahli DPN IKRAM Muda dalam kalangan mereka.”

Mewakili JKPI, Mohamad Yaakub mengalu-alukan sebarang maklum balas daripada ahli-ahli IKRAM bagi menambah baik sistem pemilihan IKRAM dari semasa ke semasa.

Dalam pada itu, pemilihan Ahli DPN bagi 60 orang Wakil Negeri akan berlangsung secara e-voting pada Sabtu ini, 12 Februari 2022.

Berikut disertakan calon-calon yang terpilih sebagai Ahli DPN bagi setiap kategori dalam pemilihan baru-baru ini.

Moga amanah yang dipikul bagi memimpin jamaah akan digalas dengan penuh tanggungjawab, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Senaraikan Covid-19 dalam penyakit berjangkit – Cuepacs

SERI KEMBANGAN – Presiden Kongres Kesatuan Pekerja-Pekerja Di Dalam Perkhidmatan Awam (Cuepacs), Datuk Adnan Mat berkata, kerajaan diminta mempertimbangkan untuk menyenaraikan Covid-19 sebagai penyakit berjangkit dalam Pekeliling Perkhidmatan.

“Ia bagi melayakkan ibu bapa yang menjaga anak dijangkiti wabak tersebut menggunakan kemudahan cuti kuarantin bagi menguruskan anak mereka.”

Beliau berkata, selain itu ia membolehkan ibu bapa khususnya yang menjadi kontak rapat tanpa gejala dan telah menerima dos penggalak mendapat kemudahan lima hari cuti kuarantin tersebut.

“Ini kerana, mengikut prosedur operasi standard (SOP) Kementerian Kesihatan (KKM), individu dalam kategori itu tidak perlu menjalani kuarantin manakala berdasarkan Pekeliling Perkhidmatan Bilangan 11 Tahun 2016, kemudahan cuti kuarantin ini hanya diberikan kepada ibu bapa yang anak mereka dijangkiti penyakit berjangkit antaranya penyakit tangan, kaki dan mulut; demam denggi; cacar air (chicken pox) dan malaria, tidak termasuk Covid-19,” jelas Adnan.

Dalam pada itu, mereka tidak boleh menghantar anak kepada pengasuh, dan ini menjadi kesukaran untuk menguruskan anak-anak mereka.

“Jadi, Cuepacs minta agar cuti kuarantin ini diberikan kepada salah seorang, sama ada ibu atau bapa untuk jaga anak mereka sehingga sihat sepenuhnya.”

Menurutnya, jika tidak diberikan cuti kuarantin ini, ketua perkhidmatan atau ketua jabatan boleh mempertimbangkan untuk memberi kemudahan bekerja dari rumah dan kembali bertugas lima hari kemudiannya.

“Cuepacs mengambil maklum kepentingan penjawat awam untuk terus berada di lapangan atau pejabat kerana situasi ketika ini menuntut mereka sebagai pelaksana untuk bertugas bagi memastikan sistem penyampaian kerajaan dapat dilaksanakan sebaik mungkin,” ujarnya.

Justeru katanya, ketua-ketua perkhidmatan perlu bijak mengurus dalam memastikan sistem penyampaian kerajaan agar tidak terjejas oleh kerana jangkitan masih berlaku tetapi dalam masa yang sama sistem penyampaian tidak boleh terhenti begitu sahaja.

Dalam pada itu, Presiden Kongres Kesatuan Sekerja Malaysia (MTUC), Datuk Abdul Halim Mansor meminta kerajaan ketika mengumumkan sesuatu, SOP perlu lebih jelas bagi memastikan majikan tidak mengambil kesempatan atas permasalahan berkaitan Covid-19 yang menimpa pekerja mereka.


Congratulations Dato’ Seri Anwar Ibrahim, the 10th Prime Minister of Malaysia

Pertubuhan IKRAM Malaysia (IKRAM) wishes to express our utmost gratitude to His Majesty Yang di-Pertuan Agong, Sultan Abdullah Ri’ayatuddin Al-Mustafa Billah Shah for His Majesty’s wisdom as a constitutional monarch in appointing Dato’ Seri Anwar Ibrahim as the 10th Prime Minister, subsequently ending all uncertainties over the Malaysian political landscape following the 15th General Election (GE15).

IKRAM applauds His Majesty for His position in forming a stable government, giving it utmost priority through a deliberate, systematic and careful process.

IKRAM congratulates YAB Dato’ Seri Anwar Ibrahim on being elected the 10th Prime Minister of Malaysia yesterday.

IKRAM believes that the new government led by YAB Dato’ Seri Anwar Ibrahim will work diligently to carry out the enormous responsibility of making Malaysia a peaceful, prosperous and developed nation, as well as establishing Malaysia as an economically competitive country.

IKRAM also believes that the new government will uphold the Federal Constitution and demonstrate full commitment in carrying out reforms in order to restore and enhance the country’s institutions.

IKRAM has full confidence that the new government led by YAB Dato’s Seri Anwar Ibrahim will prioritise the well-being and welfare of the rakyat and will work to restore the country’s economy, thus improving the livelihood of Malaysians through holistic and inclusive development.

IKRAM calls for politicians across all sides of the political divide and community leaders to reconnect and join hands in strengthening social cohesion among the rakyat amidst the aftermath of GE15 which has threatened to tear the fabric of our society.

His Majesty Yang di-Pertuan Agong has advised that the nation needs a stable government in order to boost its economic situation, and it should thus not be burdened by endless political turmoil. Hence, all Malaysians, especially political leaders, should adhere to and take His Majesty’s advice seriously.

Amidst the ongoing challenges and uncertain economic conditions, it is especially important that all parties play their role in fostering unity and cohesion among Malaysians of all ethnicities and religions.

Let us pray that the new government carries out its responsibilities with honesty, integrity and authority in making Malaysia a peaceful and prosperous country that all Malaysians can be proud of.

Hj Badlishah Sham Baharin
President
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Cermin mata percuma untuk pelajar sekolah

Menurut Pengerusi i-Bantu, Prof. Madya Hj. Ainullotfi Abdul Latif, bantuan ini penting bagi membantu pelajar yang mempunyai masalah rabun dan mengakibatkan mereka tercicir dalam pelajaran.

“Isu kerabunan ini boleh disalahtafsirkan sebagai ketidakupayaan intelektual dalam kalangan pelajar sekolah yang boleh menjadi satu sebab yang merencatkan perkembangan pembelajaran”.

“Salah tafsir ini boleh memberikan kesan psikologi kepada pelajar apabila mereka dilabel tidak pandai dan seumpamanya”, katanya.

Pada fasa pertama projek ini seramai 58 orang penerima terpilih telah diberikan bantuan merangkumi Shah Alam, Klang, Hulu Langat dan Johor Bahru Tengah.

Jelasnya lagi, i-Bantu akan cuba membantu sesiapa sahaja yang memerlukan seramai mungkin.

“Kami akan menaja sesiapa seberapa ramai lagi yang boleh untuk memastikan bukan sahaja mereka ini cerah mata tetapi juga cerah masa depannya”.

“Bantuan akan diberikan kepada sesiapa sahaja tanpa mengira bangsa, agama dan warna kulit”, tambahnya.

Pelancaran projek ini semalam turut dihadiri oleh Pengarah Urusan Menara Optometry, Haji Mohd Zaremdeen Mohd zaman yang merupakan rakan kerjasama bagi projek ini.

i-Bantu juga mengalukan-alukan sumbangan daripada masyarakat umum untuk menyumbang dana supaya lebih ramai pelajar daripada keluarga yang memerlukan boleh mendapat bantuan cermin mata percuma.

Untuk maklumat lanjut, sila layari laman sesawang www.ibantu.ikram.org.my atau Facebook iBantu.IKRAM.Prihatin.

Sumbangan juga boleh dibuat melalui atas talian www.i-bantu.org.my/reg.


PTI 2023: Lagu IKRAM Muda dan Malam Menggamit Memori

SHAH ALAM – Lagu IKRAM Muda dinyanyikan dengan penuh semangat, manakala Memorial Night: Awaken Your Soul begitu menggamit memori dan menyentuh emosi penonton mengenai liku-liku perjuangan dakwah dan tarbiah.

Pelancaran lagu IKRAM Muda telah disempurnakan oleh Ketua IKRAM Muda, Khairul Anuar Kamaruddin pada Sabtu malam dalam Perhimpunan Tahunan IKRAM (PTI 2023) di IDCC di sini.

Lagu ciptaan Nu’man Zeyad ini mengambil inspirasi daripada semangat juang anak muda yang istiqamah dalam gerak kerja, dan ilmu pengetahuan menjadi teras keberlangsungan dakwah dan tarbiah khususnya dalam Pertubuhan IKRAM Malaysia.

Menurut Khairul Anuar, selaras dengan kempen Bangunkan Jiwamu, lagu IKRAM Muda membawa mesej teras strategi wadah mesra anak muda, menjana solusi demi kesejahteraan masa depan negara.

“IKRAM Muda Malaysia merupakan platform khusus untuk anak muda, mendekati anak muda yang lainnya dengan mesra dengan aspirasi untuk memacu ke arah kesejahteraan masa depan negara,” jelas beliau.

Beliau turut memetik kata-kata Saidina Umar al-Khattab r.a. dalam ucapan pelancarannya:

“Aku bercita-cita agar rumahku dipenuhi pemuda-pemuda seperti Abu Ubaidah bin al-Jarrah, Mu’adz bin Jabal, Salim Maula Abi Huzaifah dan Huzaifah bin al-Yaman.”

Usai pelancaran, lagu IKRAM Muda telah dinyanyikan oleh kumpulan Zeyad dengan persembahan yang penuh bertenaga.

Majlis diteruskan lagi dengan acara Memorial Night: Awaken Your Soul yang menggamit memori, bagi membangkitkan semangat para hadirin dalam meneruskan perjuangan dakwah dan tarbiah.

Para peserta PTI 2023 disajikan dengan alunan puisi oleh Atriza Umar yang diiringi persembahan seruling sebagai pemula acara. Bingkisan memori dan perjuangan dakwah dan tarbiah seterusnya dikongsi dengan lebih lanjut oleh Ustazah Maznah Daud dan Ustaz Alias Othman.

“Dakwah dimulakan oleh golongan minoriti dan kurang berkemampuan,” tegas Ustazah Maznah.

Namun tambahnya, semangat dakwah dan tarbiah tetap membara dalam diri mereka untuk kekal bergerak dan berjuang dalam jamaah.

“Hasilnya, generasi muda pada hari ini mampu mewarisi legasi ini, sejajar dengan seruan al-Quran dan Sunnah.”

Sebagaimana para sahabat dipilih oleh Allah SWT untuk mendampingi Rasulullah SAW untuk menegakkan dan menyebarkan kebenaran, begitulah juga seharusnya diteruskan oleh ummah kini.

“Usaha dakwah dan tarbiah harus bergerak dalam jemaah yang kukuh, di mana setiap ahli memainkan peranan dengan kekuatan masing-masing.”

Semestinya, cabaran dan tentangan adalah asam garam yang harus ditempuhi.  “Jamaah ini adalah jamaah yang miskin tapi kaya,” ujar Ustaz Alias yang.berkongsi kisah suka duka perjuangan beliau dan sahabat lain.

Katanya, pengorbanan wang ringgit, kerahan tenaga dan masa sesama ahli telah membawa IKRAM ke tahap ini untuk mendepani segala cabaran dan mehnah perjuangan.

Malam yang menggamit memori ini diserikan lagi dengan lagu-lagu yang membangkitkan semangat perjuangan oleh kumpulan Zeyad dan Saff One.

Sebelum majlis berakhir, para hadirin disajikan dengan video memperingati sebilangan ikhwah dan akhawat yang telah kembali ke rahmatullah sejak 2019 hingga kini, diirngi persembahan nasyid ‘Kau Sahabat Kau Teman’ (Hijjaz) oleh kumpulan Saff One dan Zeyad yang menyentuh emosi.

Keikhlasan, pengorbanan dan semangat juang yang dibawa hingga ke akhir hayat mereka seharusnya menjadi contoh kepada para peserta PTI 2023 dan ahli-ahli IKRAM lain bagi membangunkan kembali jiwa untuk terus istiqamah dalam perjuangan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bisnes kurier pun terkesan?

Detik 12.00 tengah malam tanggal 18 Mac 2020 merupakan satu titik perubahan yang tidak dijangka. Tarikh tersebut adalah bermulanya penguatkuasaan Perintah Kawalan Pergerakan (PKP) yang pertama di negara kita.

Orang awam tidak dibenarkan keluar dari kediaman masing-masing untuk menjalankan urusan kecuali mereka yang terlibat dengan sektor yang dikategorikan sebagai ‘essential’.

Dari sini, era digitalisasi mula menguasai segala urusan di seluruh pelosok dunia. Jika dahulu, anak-anak perlu ke sekolah untuk menimba ilmu. Kini, mereka boleh menghadiri sesi pembelajaran secara online sahaja dari rumah tanpa terikat dengan disiplin yang ketat.

Dunia perniagaan juga tidak terkecuali terkena tempias ini. Jika dahulu hanya generasi muda sahaja yang melayari laman web Shopee dan Lazada. Kini hampir semua lapisan umur melayari web ini bagi segala jenis urusan jual beli.

Lebih mengejutkan, hangat diperkatakan baru-baru ini, seorang kanak-kanak berusia 11 tahun menjual lampu di Shopee untuk menampung kos pembelian telefon bimbit bagi pembelajaran dalam talian beliau.

Menurut survei yang dilakukan oleh Juwai IQ yang dikeluarkan dalam Harian Metro edisi 8 Jun 2021, Lazada mencatatkan peningkatan jumlah peniaga baru sebanyak 300 peratus. Bank Negara Malaysia pula melaporkan jualan dalam talian meningkat sebanyak dua kali ganda ketika pandemik melanda.

Sektor perusahaan yang sangat berkait rapat dengan jualan dalam talian adalah perniagaan kurier. Semakin pesat aktiviti jualan dalam talian, semakin bercambah sektor kurier.

Dilaporkan pada Februari 2021, Pos Malaysia menerima sebanyak 800,000 bungkusan setiap hari pada waktu puncak. Rentetan itu, sebanyak 1,400 peluang pekerjaan baru telah disediakan oleh Pos Malaysia secara kontrak.

Berikutan peningkatan penghantaran bungkusan yang mendadak, persaingan kalangan syarikat kurier juga semakin sengit. Masing-masing mula berperang menawarkan harga perkhidmatan yang paling rendah.

Akibatnya, syarikat kurier besar yang mempunyai kos operasi tinggi tidak mampu menyaingi syarikat kurier kecil yang beroperasi pada kadar minima.

Sehubungan itu, pada 12 Ogos 2021 baru-baru ini, Pos Malaysia terpaksa mengambil langkah drastik untuk menurunkan kos operasi dengan menamatkan kontrak penghantar pos di Lembah Klang yang melibatkan seramai 262 ejen.

Menurut Presiden Persatuan Syarikat-syarikat Penghantaran Ekspres Malaysia (AMEC), Teong Teck Lean, lambakan perkhidmatan kurier semakin kuat dirasai. Katanya, terdapat syarikat penghantaran batuan terakhir melalui e-dagang yang menawarkan penghantaran percuma dan sekali gus mengganggu perniagaan syarikat kurier.

Beliau turut menyatakan rasa kecewa terhadap pihak yang memanipulasi situasi lambakan syarikat kurier supaya menawarkan harga yang rendah. Implikasi harga yang rendah akan menyebabkan kualiti servis menurun serta kebajikan pekerja terutamanya penggajian yang tidak memuaskan.

Justeru, beliau mencadangkan supaya kerajaan menyediakan satu rangka kerja bagi menentukan harga asas dan siling untuk sektor penghantaran bungkusan.

Jika ini berterusan berlaku, syarikat kurier yang terjejas tidak akan mampu melabur dalam teknologi baru bagi meningkatkan kualiti dan produktiviti.

Muhannad Jamil
Perunding Takaful
Aktivis IKRAM Negeri Sembilan

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Negara mana selepas Itali?

Kisah ini sangat memberikan inspirasi sebenarnya. Sayangnya, ia bukan terjadi di negara kita ketika rakyat inginkan jati diri sebuah negara yang kepimpinannya kompeten, berintegriti dan berwibawa serta bersih daripada pelbagai salah laku.

Sudah banyak yang kita dapat lihat perkara sebegini berlaku di beberapa negara sebelum ini terhadap pemimpinnya. Apabila gagal mengurus negara dan jelas tidak perform, lalu mereka meletakkan jawatannya bagi memberi laluan kepada pemimpin yang lebih baik daripadanya.

Sebenarnya krisis politik negara tersebut telah bermula dengan penarikan diri mantan Perdana Menteri, Matteo Renzi (2014-2016) mewakili parti kecilnya, Viva Italia daripada gabungan Parti Demokrat yang berkuasa setelah mengkritik selama berminggu-minggu bagaimana kerajaan menangani krisis kesihatan dan kemelesetan ekonomi.

Penarikan diri ini menyebabkan Perdana Menteri Itali, Giuseppe Conte kehilangan majoriti mutlaknya di Senat dan mengundurkan diri daripada jawatannya semalam (Selasa), menurut satu kenyataan yang dikeluarkan oleh Pejabat Presiden Itali.

Conte menyerahkan surat perletakan jawatan kepada Presiden Sergio Mattarella bagi membuka jalan untuk perundingan rasmi tentang bagaimana mengatasi krisis politik yang melanda.

Kenyataan itu menambah bahawa Sergio Mattarella akan memulakan rundingan dengan pemimpin parti pada hari hari ini sambil menambah bahawa Conte telah diminta untuk tetap berada dalam posisi sementara ketika perbincangan berlanjutan.

Krisis politik yang mendalam terjadi ketika pandemik Covid-19 telah membunuh lebih 85,000 orang penduduk Itali yang mana ia adalah jumlah kematian kedua terbesar di Eropah selepas Britain dan yang keenam di dunia.

Dalam pada itu, usaha untuk memikat senator pusat dan bebas ke dalam gabungan tersebut bagi mengisi jurang yang ditinggalkan oleh penarikan diri Rentsi telah mencapai sedikit kejayaan, meninggalkan Conte menghadapi situasi yang mana beliau tidak mempunyai alternatif selain mengundurkan diri.

Pejabat Mattarella menyatakan, beliau akan memulakan pada petang hari ini (Rabu) bagi mengadakan pusingan perundingan tergempar dengan para pemimpin parti untuk menyelesaikan kemelut  politik yang berlaku.

Sekiranya presiden berpendapat Conte memperoleh sokongan yang diperlukan untuk membentuk kerajaan, beliau mungkin akan memberinya beberapa hari untuk berusaha mencapai kesepakatan dan membentuk pemerintahan baru.

Namun jika Conte tidak dapat mencari pakatan baharu, Mattarella harus mencari calon pengganti yang menurutnya mampu membentuk gabungan yang berdaya maju dan sekiranya semua gagal, presiden negara itu akan mengadakan pemilihan baru dua tahun lebih awal daripada yang sepatutnya.

Kerana tidak mampu memikul tugasan kepimpinan, adalah lebih baik dilepaskan segala tanggungjawab itu. Mungkin kata-kata ini adalah yang terbaik dipegang oleh semua pemimpin di mana pun posisi mereka berada, apatah lagi jika ia melibatkan kepimpinan negara. Ini kerana ia melibatkan soal integriti dan kompetensi yang perlu dipasakkan utuh dalam diri seseorang itu.

Sebagai pengajaran yang kita boleh ambil dalam situasi yang terjadi di Itali, Conte menyedari dirinya tidak layak berada pada posisi tersebut lagi kerana telah hilang sokongan dan kepercayaan majoriti mutlak di Dewan Senat.

Tentunya jawatan utama bagi sesebuah negara itu memberi pulangan yang lumayan kerana ia suatu posisi yang tertinggi. Walau bagaimanapun, tindakan yang dilakukan Conte adalah berkaitan maruah dirinya, mengukur dan mengakui ketidakupayaan dirinya untuk memikul tanggungjawab yang diamanahkan itu.

Sesuatu yang sukar beliau lakukan demi kemaslahatan yang lebih besar buat negaranya. Bukan mudah, tetapi itulah tindakan yang lebih profesional dan berintegriti yang dilaksanakannya.

Pada 15 Januari lalu, Perdana Menteri Belanda, Mark Rutte mengumumkan perletakan jawatannya dalam kerajaan susulan isu skandal kebajikan kanak-kanak yang membawa ancaman kepada ketidakstabilan politik.

Kes itu berlaku dua bulan sebelum pilihan raya legislatif yang akan diadakan pada 17 Mac dan di tengah-tengah krisis kesihatan yang mana Belanda menguatkuasakan ‘lockdown’ paling ketat yang dikenakan sejak permulaan wabak Covid-19.

Begitulah nilai ‘kehormatan’ yang dapat kita saksikan daripada situasi dua pemimpin negara yang terjadi di awal tahun 2021 ini. Walaupun pandemik Covid-19 melanda, beliau masih mengutamakan kredibiliti dalam melaksanakan amanah yang diberikan dan ketika tidak ada lagi sokongan majoriti serta sokongan rakyat, mereka mengundurkan diri dengan cara terhormat.

Rakyat mahukan politik bersih, amal integriti

Saya memetik kata-kata Wan Haron Wan Hassan dalam sudut kolumnis Sinar Harian 15 Februari 2019 yang bertajuk ‘Nilai integriti dalam Kepimpinan Politik’.

“Isu integriti menjadi polemik hebat di kalangan rakyat dan pemerhati politik ekoran dari beberapa kes terbaru melibatkan ahli parti politik. Masalah parti yang kehilangan integriti dan kreadibiliti sudah lama diketahui umum.”

Jelas sekali bahawa integriti berkait rapat dengan jati diri merangkumi keikhlasan, keterbukaan, ketelusan, amanah, benar, berpegang kepada prinsip, tidak mudah dipengaruhi, boleh dipercayai dan melaksanakan amalan terbaik.

Pastinya rakyat di mana-mana negara pun mahukan gelanggang politik menjadi medan bersih dan landasan memajukan masyarakat dan negara. Politik bersih dan mengamalkan integriti dalam pentadbiran membolehkan pelaksanaan setiap dasar dan program kerajaan berjalan lancar.

Tidak terkecuali, ahli politik terutamanya kepimpinan atasan juga perlulah menampakkan komitmen ke arah mewujudkan dan membina persekitaran bebas rasuah dan berintegriti seperti yang diharapkan rakyat.

Ahli-ahli politik janganlah terus bercakaran sehingga isu-isu utama yang perlu ditangani tidak diselesaikan dengan sebaik-baiknya. Rakyat memerlukan kerajaan yang mengambil peduli dengan masalah-masalah yang menghimpit mereka akibat pandemik yang melanda seantero dunia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Belajar sendiri kod, Wafiy menang Anugerah Permainan Pendidikan Terbaik

Dengan mempelajari sendiri kod pengaturcaraan Scratch untuk menghasilkan permainan pendidikan dengan pantauan ibu bapa, beliau merupakan satu-satunya pelajar Melayu yang diumumkan sebagai penerima anugerah tersebut.

Pertandingan ini dianjurkan My Robot Time Asia dengan kerjasama International Youth Robot Association (IYRA), International Youth Robot Competition (IYRC), Malaysian Digital Economy Corporation (MDEC) dan Kementerian Pendidikan Malaysia yang telah berlangsung pada bulan April dan Mei lalu.

“Anak saya mengambil masa kira-kira sebulan untuk menyiapkan permainan berkenaan berdasarkan ciri-ciri yang telah ditetapkan oleh penganjur iaitu permainan tersebut mestilah sesuai untuk kanak-kanak seusia, ada nilai pendidikan, menarik dan merupakan idea asal,” ujar ibunya, Dr Asma’ Abdul Aziz.

Beliau berkata, Wafiy mula berkenalan dengan coding ini pada tahun lepas ketika melihat iklan pertandingan.

“Bagi pertandingan ini pula, terdapat ibu bapa pelajar daripada SR i-Musleh berkongsi maklumat mengenainya dan Wafiy terus berminat untuk mencubanya.”

Sebelumnya, Wafiy pernah beberapa kali terpaksa membuat semula projeknya dari awal akibat masalah muat turun Scratch di komputer, namun perkara tersebut tidak mematahkan semangat anak sulungnya itu.

“Kadang-kadang saya akan datang kepada beliau untuk melihat perkembangan projek berkenaan dan memberikan pandangan. Selebihnya Wafiy bangunkan program tersebut sendiri. Saya sendiri tidak tahu apa-apa tentangnya (coding). Ayahnya juga membantu Wafiy merakam video manual instructions tentang bagaimana permainan tersebut dimainkan,” tambah beliau lagi.

Dr Asma’ dan suaminya, Ammar Abdul Rahman turut menzahirkan rasa gembira atas kejayaan Wafiy.

“Kami berasa sangat gembira dan pada masa yang sama juga turut bersyukur atas kemenangan Wafiy ini.”

Menurutnya, kebanyakan peserta lain ada kelas coding di sekolah masing-masing, Wafiy pula hanya belajar sendiri di rumah.

“Kami berharap dengan anugerah ini, Wafiy akan lebih berkeyakinan dan menambah minat beliau dalam bidang tersebut dan dapat buat yang terbaik untuk piala Asia pula.”

“Semoga dengan kemenangan ini, lebih ramai lagi pelajar kelahiran IKRAM MUSLEH akan mencuba minat dan belajar mengenai coding,” harapan mereka, sambil memberitahu pemenang dalam MRT Scratch Cup ini layak untuk bertanding di peringkat Asia.

Dalam pada itu, kemahiran ini merupakan salah satu kemahiran asas  untuk anak-anak pada era digital, yang mana ibu bapa boleh membantu anak-anak untuk memahami teknologi dan mendidik mereka kemahiran menyelesaikan masalah seperti sabar, cuba jaya, serta faham sebab dan akibat.

MRT Scratch merupakan bahasa pengaturcaraan atau pemprograman berasaskan blok dan komuniti dalam talian yang disasarkan terutamanya kepada kanak-kanak.

Pengguna-pengguna tapak boleh membuat projek dalam talian menggunakan blok antara muka. Perkhidmatan ini dibangunkan oleh MIT Media Lab dan telah diterjemahkan ke dalam lebih 70 bahasa serta digunakan di kebanyakan tempat di dunia.

MRT Scratch adalah alat yang ideal untuk mengajar anak-anak cara kod. Selain itu, ia dimasukkan ke dalam kurikulum sekolah kerajaan Asas Sains Komputer (ASK) di KSSM.

MRT Scratch digunakan untuk membangunkan permainan interaktif dan kanak-kanak boleh menggunakan Scratch untuk belajar sambil mencipta permainan mereka sendiri.

Senarai nama penuh pemenang boleh dilihat di http://iyrccodingcontest.com/.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Adakah Bangsa Tonggak Kekuatan Dakwah Nabi SAW?

Adakah perjuangan Islam yang dipelopori oleh Nabi SAW menjadikan kaum, bangsa dan kabilahnya sebagai tonggak kekuatan dakwah?

Secara prinsipnya, semangat cintakan bangsa, kaum serta kabilah perlu dipandu oleh nilai-nilai akhlak dalam hubungan antara bangsa, kaum dan kabilah.

Contohnya dalam peperangan, Nabi SAW menyusun tentera baginda mengikut kabilah masing-masing. Susunan mengikut kabilah itu juga memiliki panji-panji tersendiri.

Hal ini menunjukkan bahawa Nabi SAW meraikan semangat kaum dan kabilah pada kadarnya, dengan syarat ia konstruktif dan bukan mengatasi nilai akhlak serta prinsip keadilan.

Walau bagaimanapun, kekuatan serta tonggak dakwah tidak hanya terletak pada sesuatu kaum dan kabilah tertentu sahaja.

Sirah telah membuktikan bahawa kabilah Aus dan Khazraj sanggup berjanji setia (Baiah Aqabah kedua) untuk mempertahankan Nabi SAW dengan nyawa serta harta benda mereka, bahkan menjadikan negeri mereka iaitu Yathrib sebagai tempah penghijrahan Nabi SAW dan orang-orang Quraisy Mekah, sepertimana firman Allah SWT dalam Surah al-Hasyr ayat 8-9.

Sudah menjadi sunnah perjuangan para anbia dalam al-Quran, dakwah mereka ditentang oleh suku kaum dan keluarga sendiri.

Bahkan nabi kita, Nabi Muhammad SAW sendiri pun ditolak dengan keras pada awalnya oleh kaum Quraisy di Mekah dan kaum Bani Thaqif di Taif, sungguhpun kedua-dua suku bangsa ini ialah daripada susur galur keturunan yang sama dengan Nabi Muhammad SAW iaitu susur galur keturunan Adnan.

Namun, Allah SWT yang Maha Bijaksana lagi Maha Mengetahui mentakdirkan dakwah Nabi kita SAW diterima dan disokong dengan kuat oleh susur galur bangsa yang jauh berbeza dengan Nabi Muhammad SAW di Madinah, iaitu suku Aus dan Khazraj, yang merupakan keturunan Qahtan.

Begitulah hikmah Allah SWT yang Maha Tinggi dalam memberi pengajaran kepada kita.

Malah sebelum itu, Nabi SAW telah menghantar para sahabat ke negeri Habsyah yang jauh lebih asing, yang merupakan negeri Kristian yang didiami oleh bangsa berkulit hitam dan tidak bertutur dalam bahasa Arab.

Tambahan pula, Najasyi atau Raja Habsyah yang juga beragama Kristian memilih untuk terus mempertahankan orang-orang Islam di negerinya sungguhpun telah dipujuk oleh wakil musyrikin Quraisy untuk menyerahkan semula orang-orang Islam tersebut kembali kepada Quraisy.

Di samping itu, Nabi SAW juga tidak membawa naratif bangsa dalam dakwah baginda di Madinah kerana ia akan menjadi tembok penghalang kepada Yahudi, yang merupakan kaum kedua terbesar yang mendiami bumi Madinah untuk mendekati Islam.

Jika tidak, bagaimanakah tokoh Yahudi seperti Abdullah bin Salam r.a. boleh memeluk Islam pada saat awal penghijrahan Nabi SAW ke Madinah?

Di samping itu juga, Allah SWT memerintahkan agar Nabi Musa a.s. memulakan dakwah Baginda dengan Firaun, padahal Firaun bukan bangsa Nabi Musa a.s. Kenapa Allah SWT tidak berkata, “Pergilah kepada Bani Israil”? Adakah Firaun yang lebih besar pengaruhnya dan perlu menjadi tonggak dakwah Nabi Musa a.s.?

Menariknya, kisah Nabi Musa a.s. adalah nabi paling banyak disebut serta diulang-ulang namanya dalam al-Quran. Besar iktibar dan pengajaran yang perlu direnungi bersama.

Tuntasnya, semangat kebangsaan dan perkauman mesti berdasarkan pendidikan yang berasaskan akhlak dan pemikiran, bukannya pembodohan, ketaasuban, kebencian, persengketaan dan seumpamanya.

Bangsa hanya wasilah sahaja, ia fitrah manusiawi. Mana-mana pihak pun tidak seharusnya menjadikan topik dan naratif bangsa untuk menutup jenayah rasuah, membolot kekayaan, salah guna kuasa sehingga menafikan hak serta keadilan bagi bangsa dan kaum lain.

Islam juga tidak wajar dimanipulasikan untuk dijadikan alat menyebar kebencian, permusuhan dan pecah belah. Ajaran Islam yang dipelopori oleh baginda Nabi Muhammad SAW menyeru agar berlaku adil, ihsan dan berkebajikan terhadap seluruh umat manusia.

Dr Syazalie Hirman Ahmad Najib
Pengerusi Pertubuhan Ilmuwan dan Cendekiawan Muslim Malaysia (ILMAN)

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tokoh wartawan, Subky Latif kembali ke rahmatullah

“Dukacita ingin dimaklumkan ayahanda kami Subky Abdul Latif menghembuskan nafas terakhir. Segala salah dan silap mohon diampunkan. Doakan arwah ditempatkan bersama para Nabi, sahabat dan orang-orang soleh. Amin.”

Khabar pemergian Allahyarham tersebut dikongsikan dalam satu status Facebook rasminya hari ini, yang dimuat naik oleh anaknya, telah disahkan oleh anak sulungnya, Dang Fatiha Subky.

Dang Fatiha berkata, pada saat akhir hayat Allahyarham dikelilingi isteri, Naznah Taha dan lima orang anaknya.

“Allahyarham meninggal dunia akibat sakit myelodyplastic syndrome (MDS) pre-leukimia yang ada kaitan dengan darah,” katanya.

Jenazah telah disolatkan di Masjid Bilal bin Rabah selepas Zohor dan disemadikan Tanah Perkuburan Islam Raudhatul Sakinah, Kuala Lumpur.

Menurut bekas Ketua Pengarang Akhbar Harakah, Ahmad Lutfi Othman, sumbangan beliau dalam alam kewartawanan dan perintis akhbar bebas terakam dengan tinta emas.

“Titipan ilmu dan perkongsian pengalamannya, yang membesarkan kami dalam dunia kewartawanan ini, didoakan agar menjadi amal jariah buatnya.”

Allahyarham Subky yang dilahirkan di Sitiawan, Perak pada 28 Julai 1940, berkahwin dengan Naznah Taha dan dikurniakan lima anak iaitu Dang Fatiha, Hang Muhammad Iftitah, Abdul Latif Rahbar, Muhammad Ramadhan Subky dan Ahmad Huzaifah.

Beliau telah memulakan kerjaya sebagai wartawan di Utusan Melayu dan Warta Negara di Pulau Pinang pada tahun 1963.

Selain itu, beliau merupakan bekas wartawan kanan Kumpulan Akhbar Utusan Melayu yang sangat disegani dan popular dengan penulisan rencana serta pojok.

Sebelum menyertai politik, beliau pernah menjadi Setiausaha Akhbar kepada bekas Perdana Menteri Malaysia kedua, Tun Abdul Razak Hussein.


Kenyataan Aqsa Syarif terhadap perpaduan Hamas-Fatah

The accord signed in Cairo and facilitated by the interim government of Egypt will set the stage for ending the discord that has split the Palestinian National Authority into the HAMAS government in Gaza and the rival Fatah government in the West Bank. Both leading Palestinian resistance factions have agreed to a common goal as announced by Khaled Mishal who lead the HAMAS negotiating delegate i.e. a state of Palestine with complete sovereignty based on the 1967 borders and Jerusalem as the capital, complete withdrawal of Israeli forces from the occupied West Bank and East Jerusalem which implies the dismantling of Jewish settlements and the rights of return of Palestinians to their homeland. The reconciliation of the previously rival factions also hasten the process of opening of the Rafah crossing by the Egyptian interim government, thereby breaking the siege laid by Israel on Gaza since 2007.

Aqsa Syarif also commends President Mahmoud Abbas for agreeing to resolve fundamental differences with HAMAS thereby risking US sanctions and fiscal aids. The reconciliation with HAMAS also means that FATAH will invariably ends the on-going peace negotiations with Israel.  Israel  view the development as a tremendous blow to peace.

Aqsa Syarif expresses our unwavering support for the reconciliation effort and has complete trust on both parties to work towards a unity government based on the National constant and aspirations of the Palestinian people. Aqsa Syarif calls upon the world community to view this development as the long-awaited solution for a lasting peace not only for the oppressed Palestinians but also for the aggressor Israelis to accept the same. Aqsa Syarif has never doubted a united Palestine will hasten the peace process with freedom for Palestine from the Zionist yolk as the ultimate goal.

Congratulations to HAMAS and FATAH for putting the national agenda above their respective political sentiments. Congratulations to the Palestinian people for bringing together antagonistic tendencies and turn them into the best hope the Palestinians could ever have in many years of their struggle. Congratulations to the government and the people of Egypt for creating an atmosphere that is viable for both parties to embrace each other in the true spirit of the Palestinian aspirations.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pusat kuarantin hampiri kapasiti maksimum

Oleh yang demikian, Kementerian Kesihatan Malaysia (KKM) sedang mempertimbangkan untuk mengasing dan mengkuarantin pesakit Covid-19 yang tidak bergejala dan bergejala ringan di rumah memandangkan kemudahan kesihatan sedia ada semakin terhad susulan peningkatan kes harian yang tinggi.

“Jumlah pesakit bagi kes tahap satu dan dua iaitu mereka yang positif tetapi tidak bergejala dan mempunyai gejala ringan telah mencecah 89 ke 90 peratus daripada keseluruhan kes,” kata Noor Hisham.

Menurutnya, PKRC telah pun penuh menyebabkan KKM memberi keutamaan kepada kes-kes yang tidak ada tempat yang sesuai untuk kuarantin contohnya untuk pekerja asing yang ditempatkan di Taman Ekspo Pertanian Malaysia Serdang (MAEPS).

“Kita juga sedang melihat kriteria-kriteria untuk melihat sama ada mengkuarantinkan kes yang positif tetapi tidak bergejala atau bergejala ringan di rumah.”

Beliau berkata, kelewatan petugas kesihatan mengambil para pesakit di rumah untuk dibawa ke hospital dan PKRC adalah disebabkan pertambahan kes harian yang tinggi.

“Berdasarkan data-data daripada Pertubuhan Kesihatan Sedunia (WHO) menyatakan, kalau kita kuarantin untuk tempoh 10 hari, kita dah boleh benarkan pesakit discaj tanpa menjalankan ujian, dan jika dijalankan ujian ia mungkin positif tetapi kebolehjangkitan sudah berkurang atau sudah tiada,” jelasnya ketika menjawab mengenai dakwaan pesakit di Hospital Sungai Buloh yang dibenarkan keluar tanpa melalui ujian saringan kedua Covid-19.

Tambahnya lagi, keputusan positif akan berlaku dalam tempoh dua hingga tiga minggu atau ada yang sampai ke 70 hari tapi yang penting kebolehjangkitan, sama ada boleh kawal kebolehjangkitan atau sebaliknya.

“Jadi selepas 10 hari, kebolehjangkitan amat kurang dan kita boleh benarkan pesakit pulang tanpa laksana ujian tersebut,” katanya.


Bebaskan SPRM daripada pengaruh eksekutif, politik

SERI KEMBANGAN – Intipati kepada cadangan solusi transformasi Suruhanjaya Pencegahan Rasuah Malaysia (SPRM) adalah untuk menjamin kebebasan agensi itu daripada pengaruh eksekutif mahupun politik.

Kata Pengerusi Gabungan Bertindak Malaysia (GBM), Hj Badlishah Sham Baharin, solusi itu juga akan menjadikan SPRM satu institusi yang berwibawa, utuh dan digeruni sepertimana Badan Pencegah Rasuah (BPR) suatu ketika dahulu.

Menurutnya, pihak GBM dan beberapa NGO lain telah mencadangkan agar ditubuhkan Suruhanjaya Bebas Pencegahan Rasuah (SBPR) yang memberikan laporan terus kepada Parlimen.

“Yang menjadi cabaran kepada cadangan SBPR ini ialah kita perlu meminda perlembagaan,” jelas beliau dalam program Kompas Rasuah Busters yang membincangkan tajuk ‘Solusi Transformasi SPRM’.

Program tersebut turut menampilkan Parlimen Pasir Gudang, Hassan Abdul Karim dan Naib Presiden Angkatan Belia Islam Malaysia (ABIM), Zairudin Hashim yang dikendalikan oleh Ismail Adnan sebagai moderator.

Sementara melakukan transformasi keseluruhan SPRM, tambah Badlishah, solusi yang boleh dimulakan untuk membawa kepada kewibawaan SPRM ialah dengan meletakkannya di bawah Parlimen, bukannya di bawah Perdana Menteri atau Pejabat Perdana Menteri.

Katanya, ini bermakna SPRM akan bertanggungjawab kepada Parlimen melalui Jawatankuasa Pilihan Khas Mengenai Rasuah yang masih belum diwujudkan buat masa ini.

“Baru-baru ini pun, yang panggil Tan Sri Azam Baki ialah Jawatankuasa Pilihan Khas agensi di bawah Pejabat Perdana Menteri, bukannya Jawatankuasa Pilihan Khas Mengenai Rasuah, itu belum ada lagi.”

“Jadi kita tuntut supaya Parlimen menubuhkan Jawatankuasa Pilihan Khas Mengenai Rasuah ini yang mana SPRM bertanggungjawab kepadanya.”

“Dan bukan itu saja, kita tuntut juga supaya Ketua Pesuruhjaya SPRM dipilih oleh Jawatankuasa Pilihan Khas ini, bukannya dipilih oleh pihak eksekutif,” tegas Badlishah yang juga Timbalan Presiden Pertubuhan IKRAM Malaysia (IKRAM).

Ujarnya, solusi-solusi ini akan menjamin tiadanya campur tangan daripada pihak eksekutif mahupun politik.

Pihaknya turut mencadangkan supaya empat jawatankuasa yang mengawal selia SPRM diserap masuk dalam SBPR iaitu Anti-Corruption Advisory Board, Complains Committee, Operations Review Panel dan juga Consultation and Corruption Prevention Panel.

“Dan pada masa yang sama, kami juga ingin cadangkan supaya badan-badan pengawal ini dianggotai oleh 40 peratus masyarakat sivil dan 60 peratus sektor awam supaya ada imbangan, kalau tidak nanti, suara rakyat itu tidak dapat dibawa ke dalam badan pengawal,” katanya lagi.

Beliau melahirkan keyakinan bahawa cadangan solusi transformasi ini akan membawa perubahan kepada kepada SPRM.

“Kita nampak dengan adanya penubuhan SBPR ini, sebenarnya boleh mengangkat SPRM menjadi satu institusi yang lebih tinggi, lebih wibawa, lebih digeruni orang, betul-betul bebas dan boleh menjalankan siasatan without fear or favour.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ikhwanul Muslimin pertubuhan sederhana, bukan pengganas

“Gerakan Ikhwanul Muslimin adalah sebuah pertubuhan yang mempelopori gelombang kesedaran Islam sejagat termasuk membawa pemikiran bebas merdeka taktala dunia Islam masih dicengkam penjajahan dunia baratpada awal abad ke-20 yang lalu,” kata Naib Presiden Angkatan Belia Islam Malaysia (ABIM), Zairudin Hashim dalam sidang media bersama NGO-NGO Islam hari ini.

Beliau menegaskan, walaupun berdepan dengan pelbagai halangan dan para aktivisnya menjadi mangsa penindasan dalam sejarah Ikhwanul Muslimin, komitmen pertubuhan itu sentiasa berpegang dengan prinsip kedaulatan undang-undang dan demokrasi yang merupakan manifestasi penting kepada hak asasi manusia.

“Selepas kerajaan pilihan rakyat Mesir digulingkan menerusi rampasan kuasa yang diketuai Jeneral As-Sisi, ramai pemimpin dan aktivis Ikhwanul Muslimin telah menjadi mangsa kezaliman dan penindasan politik ganas rejim As-Sisi termasuk Presiden Mesir yang dipilih menerusi lunas demokrasi yang luhur, Mohammad Morsi,” kata Penyelaras MAPIM Wilayah Persekutuan, Fadhil Osman.

Tambahnya lagi, ribuan ditahan tanpa bicara dan tidak diberikan hak pembelaan dan keperluan asasi.

“Namun, Ikhwanul Muslimin tetap dengan pendekatan aman dan tanpa keganasan.”

Dalam pada itu, CEO Allied Coordinating Committee of Islamic NGOs (ACCIN), Ir Hj Mohd Jamal Shamsuddin memaklumkan bahawa pertubuhan Islam sentiasa terbuka dengan kepelbagaian fikrah dan perbezaan pandangan yang merupakan wacana penting dalam perkembangan intelektual Islam.

“Namun kepelbagaian pendapat ini perlu berpandukan adab ikhtilaf yang meletakkan fakta, kejujuran dan kebenaran sebagai asas rujukan utama. Ia tidak harus membawa kepada tindakan secara membuta tuli tanpa pertimbangan adil dan rasional,” tegasnya.

Jelasnya, tindakan Majlis Tertinggi Ulama’ Arab Saudi ini hanya akan mengheret umat Islam ke kancah perpecahan dan menyemarakkan gejala ekstremisme yang ditolak sama sekali dalam ajaran Islam.

“Kami menyeru institusi ulama agar tegas berpegang dengan kebenaran dan menerangkan hakikat kebenaran kepada ummah tanpa perlu menjadi alat kepada kepentingan politik pihak tertentu,” ujar Presiden Pertubuhan IKRAM Malaysia (IKRAM), Dr Hj Mohd Parid Sheikh Ahmad.

Menurutnya, suatu yang menghairankan kenyataan Majlis Tertinggi Ulama Arab Saudi ini ditentang oleh majoriti Ulama Islam seluruh dunia dan hanya mendapat pujian dan sokongan rejim Yahudi yang menjajah bumi Palestin tercinta.

“Sebanyak 18 kesatuan ulama seluruh dunia bersatu mengeluarkan kenyataan mengutuk tindakan ini, bahkan meminta kenyataan mereka ini dikaji semula kebenaran dan kewajarannya.”

Pertubuhan-pertubuhan Islam yang terlibat juga berkata, laras bahasa kenyataan itu juga tidak seperti laras bahasa fatwa agama yang dipenuhi dengan dalil, fakta dan tabayun realiti yang berlaku.

“Hubungan sesama Islam dan seluruh bani insan haruslah dipasakkan atas dasar kasih sayang, saling menghormati, bermuafakat dan Rahmatan lil A’lamin.”

Jawatankuasa Pilihan Hal Ehwal Luar Negeri Dewan Rakyat (House Of Commons Foreign Affairs Committee) United Kingdom (UK) dalam Laporan ‘Political Islam and the Muslim Brotherhood Review’ pada Nov 2016 telah mendapati bahawa Ikhwanul Muslimin UK tidak terlibat dengan apa-apa aktiviti keganasan.

Realitinya, Ikhwanul Muslimin adalah sebuah jemaah Islamiah yang sangat sederhana. Walaupun tindakan kumpulan ekstrem yang kemudian menyandarkan fahaman ekstremnya kepada Ikhwanul Muslimin, ia tidaklah sekali-kali mengubah dasar-dasar Ikhwan yang dibawa oleh Imam Asy-Syahid Hassan Al-Banna.

Kekesalan tersebut disuarakan melalui sidang media yang diadakan di Kompleks Pertubuhan IKRAM Malaysia bersama beberapa pertubuhan Islam yang lain di sini, dengan menyeru seluruh ummah menjadikan ilmu yang benar dan kajian berfakta sebagai landasan untuk menentukan sesuatu keputusan.

Turut hadir secara maya dalam sidang media ini Presiden ABIM, Muhammad Faisal Abdul Aziz, Presiden HALUAN, Prof Dr Abdullah Sudin Ab Rahman dan wakil Hj Mohd Ghani Salleh, Setiausaha Agung Islamic Information & Services Foundation (IIS), Zuhri Yuhyi serta wartawan Sinar Harian, Malaysiakini, Bernama TV dan IKRAMedia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Integriti: Antara kejayaan atau kegagalan negara

Perkara ini merupakan satu barah dan penyakit yang berlaku dalam masyarakat Malaysia yang kita cintai ini. Nilai integriti ini tidak dilihat sebagai satu nilai yang penting dalam membangunkan sesebuah negara walhal nilai integriti inilah yang akan membawa kepada berjaya atau gagalnya sesebuah negara itu.

Kita boleh melihat sejarah bagaimana kejayaan sebuah negara itu kerana nilai integriti yang wujud dalam diri seseorang pemimpin. Ketika Abu Bakar radiyallahuanhu dilantik menjadi khalifah Muslimin, beliau ada menyebut ketika memberi ucapan kepada semua orang dan sangat signifikan tentang nilai integriti yang kita perjuangkan. Setelah memuji Allah, beliau berkata:

“Wahai manusia, sesungguhnya aku telah dipilih sebagai pemimpin atas kalian, padahal aku bukanlah yang terbaik. Jika aku berbuat kebaikan, bantulah aku dan jika aku berbuat keburukan, luruskanlah aku. Kejujuran itu adalah amanah sedang dusta adalah satu pengkhianatan.

“Orang yang lemah antara kalian adalah kuat di sisiku hingga aku dapat mengembalikan haknya kepadanya. Sebaliknya, orang yang kuat antara kalian adalah lemah hingga aku mengambil yang merupakan kewajipan baginya.

“Taatilah aku sepanjang aku mentaati Allah dan Rasul-Nya. Tetapi jika aku bermaksiat kepada Allah dan Rasul-Nya, tidak ada kewajipan atas kalian terhadapku.”

Beginilah tegasnya Abu Bakar tentang nilai integriti ini sehigga menjadikan nilai ini sebagai perkara utama yang beliau ucapkan di hadapan kaum Muslimin. Apabila nilai ini telah wujud pada seseorang pemimpin, rakyatlah yang akan merasai keamanannya.

Kemudian kita lihat bagaimana apabila hilangnya nilai Integriti ini, akan menyebabkan kegagalan dan kemunduran sesebuah negara. Kita sering mendengar bahwa kekalahan tentera Melaka kepada Portugis adalah kerana kelemahan pertahanan serta penggunaan senjata yang ketinggalan dengan Portugis.

Tanggapan ini adalah tanggapan yang salah sama sekali, sejarah telah merekodkan bahawa orang Melayu ketika itu telah menggunakan senapang yang hebat dan mempunyai tentera bergajah yang mampu mengalahkan tentera Portugis.

Akan tetapi, apalah ertinya mempunyai kecanggihan andai tiada integriti pada rakyatnya. Berdasarkan catatan Portugis, angkatan tentera Melaka tewas kepada Portugis kerana pengkianatan pembesar-pembesar Melaka sendiri. Inilah punca dan sebab utama mengapa Melaka yang gah bangunan dan teknologinya jatuh ke tangan Portugis dalam peperangan yang berlaku pada tahun 1511.

Segelintir daripada pembesar Melaka telah terpengaruh dengan habuan dunia yang ditawarkan oleh Portugis dan mereka membocorkan maklumat sulit tentang pertahanan Melaka. Selain itu, segelintir pedagang-pedagang asing juga telah berkomplot dengan Portugis secara rahsia dan mereka telah menghulurkan bantuan kepada Portugis.

Kekalahan Melaka juga disebabkan kelemahan Sultan Melaka yang terakhir dalam mentadbir negara Iaitu Sultan Mahmud Syah. Baginda dikenali sebagai suka mengambil tindakan secara terburu-buru dan mudah dipengaruhi dengan fitnah yang dilontarkan segelinir pembesar Melaka yang berada di sekelilingnya.

Tun Seri Lanang menukilkan bahawa antara punca kekalahan Melaka kepada Portugis ialah apabila Sultan membunuh Bendahara yang berwibawa tanpa usul periksa. Setelah itu, tahulah sultan bahawa Si Kitul dan Raja Mandaliarlah yang telah menyebarkan fitnah dan melakukan khianat kepada raja dan Melaka.

Beginilah petingnya nilai integriti ini yang perlu wujud dalam setiap pemimpin negara bahkan dalam setiap masyarakat di Malaysia. Nilai integriti ini tidak mampu dibeli dengan harta dan wang ringgit, tetapi wang dan harta mampu menghancurkan nilai integriti.

Marilah bersama-sama kita membina nilai integriti ini dalam diri setiap masyarakat di Malaysia demi menjadikan Malaysia sebagai sebuah Negara Rahmah.

Irham bin MasiriTimbalan Pengerusi Persatuan Belia Harmoni UMPelajar Tahun 3 Sejarah Tamadun Islam UM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bunuh diri era norma baharu

Mengikut statistik yang dikeluarkan oleh pihak polis, sebanyak 266 kes percubaan bunuh diri dan bunuh diri telah dilaporkan bermula 18 Mac 2020 hingga 30 Oktober 2020. Dalam masa kurang lapan bulan, 266 kes dilaporkan merupakan satu jumlah yang amat membimbangkan.

Pada tahun ini pula, berita-berita tentang kes bunuh diri semakin rancak menghiasi paparan media. Tanggal 21 April 2021, Malaysia digemparkan dengan insiden seorang lelaki telah terjun dari tingkat 3 di Suria KLCC.

Manakala pada 22 April 2021 pula, kita dikejutkan dengan kes bunuh diri oleh seorang pelajar IPT. Kes bunuh diri dua hari berturut-turut itu pastinya mendatangkan kebimbangan kepada kita.

Terdapat juga beberapa kes lain yang dilaporkan seperti menggantungkan diri di kipas syiling, melemaskan diri dalam kenderaan sendiri dan terjun dari bangunan yang tinggi, persis sinetron yang ditonton dalam kaca televisyen.

Namun, kejadian ini bukanlah lagi drama 12 episod yang ditayangkan di TV3, tetapi kejadian ini adalah benar terjadi di dunia realiti. Sanggupkah kita biarkannya berterusan begini?

Persoalan lainnya, adakah kita sedar dan cakna tentang apa yang telah terjadi dalam dunia semasa kini? Atau kita masih lagi bermimpi di alam fantasi?

Sesungguhnya masyarakat kita sedang tenat dan perlukan ‘ubat’. Atau, adakah kita rela melihat atau mendengar saban hari berita kes bunuh diri ini menghiasi kehidupan ini?

Umum sedia maklum, semasa PKP 1.0 dilaksanakan, banyak pihak yang terjejas dari segi pendapatan dan emosi.

Ada yang hilang pekerjaan, ada yang tidak dapat bekerja secara harian disebabkan PKP sekali gus mengurangkan sumber pendapatan dan terdapat juga yang dikurangkan gaji disebabkan syarikat/premis tidak dapat beroperasi seperti biasa.

Walau bagaimanapun, kehidupan perlu diteruskan. Disebabkan beberapa faktor itulah, rakyat dihimpit dengan tekanan yang maksimum hingga perkara yang tak diingini terjadi.

Selain ekonomi, pendidikan juga adalah antara sektor yang terjejas. Apabila PKP diumumka,n sekolah juga perlu ditutup dan Pengajaran dan Pembelajaran Di Rumah (PdPR) dilaksanakan.

Bagi keluarga yang tidak mempunyai alat peranti yang cukup, keadaan ini amat membimbangkan. Ditambah pula dengan keadaan rumah yang kecil dan tiada ruang privasi pasti memberikan tekanan kepada setiap individu dalam keluarga tersebut.

Selain pelajar sekolah, pelajar IPT juga turut terkesan apabila diperintahkan untuk berkurung. Kehidupan yang sebelum ini bebas ke mana sahaja terpaksa ditinggalkan. Pastinya emosi mereka terganggu akan perubahan yang berlaku secara tiba-tiba.

Tekanan yang dialami rakyat berlanjutan sehingga kini. Mana tidaknya, kerajaan dilihat tidak serius dalam menangani isu pandemik yang melanda. Sehingga hari ini tidak ada satu plan khusus yang dibincang dan dibuat untuk setiap sektor.

Contohnya, sampai hari ini tiada lagi pelan pendidikan yang mesra pandemik dibentangkan, hanya sekadar meneruskan PdPR yang tidak adil bagi sesetengah pihak kerana tidak cukup peralatannya. Kesannya, ramai anak-anak terutama kawasan luar bandar yang keciciran akademik mereka.

Dalam pada itu, kerajaan juga dilihat tidak bersungguh-sungguh mencari solusi untuk rakyat yang terjejas teruk ekonominya. Pengumuman penambahan SOP baru-baru ini iaitu kedai makan hanya boleh beroperasi dari jam 8.00 pagi sehingga 8.00 malam dilihat tidak sensitif dengan keadaan semasa.

Apalah yang dibincangkan semasa mesyuarat pemimpin pemimpin ini sehinggakan hasil yang dikeluarkan begitu mudah? Hanya copy and paste SOP yang sebelum ini.

Kerajaan hari ini tidak dapat membantu menjernihkan suasana malah mengeruhkan lagi keadaan. Disebabkan tekanan yang dihadapi inilah yang menyebabkan ada segelintir rakyat yang mengambil jalan mudah iaitu dengan bunuh diri. Buktinya peningkatan percubaan bunuh diri dan bunuh diri meningkat saban tahun.

Ya tidak dapat dinafikan terdapat kes bunuh diri yang disebabkan oleh masalah peribadi seperti putus cinta, gagal dalam akademik dan disebabkan masalah mental yang kritikal. Namun, ia tetap perlu diberikan perhatian yang sewajarnya agar dapat ditangani dengan sebaiknya.

Pandemik yang melanda ini sekali gus telah membawa kepada satu keadaan yang mana masyarakat kita telah membina satu benteng untuk berinteraksi dengan orang lain.

Sikap pentingkan diri sendiri semakin meninggi terjadi. Semua orang terlalu memikirkan hal sendiri seperti kesihatan diri, makanan keluarga sendiri, aktiviti sosial sendiri. Hampir semua perkara dilakukan sendiri.

Walaupun kita terkurung dari segi fizikalnya, hakikatnya kita masih lagi boleh berhubung antara satu sama lain melalui teknologi yang ada. Terlalu banyak aplikasi yang boleh kita gunakan untuk berhubung. Paling mudah, boleh sahaja menelefon kenalan dan saudara mara untuk bertanya khabar. Penting untuk pastikan agar orang di sekeliling kita sihat dari segi fizikal dan mental.

Masyarakat juga seharusnya buang jauh-jauh sikap individualistik yang ada, perlu sentiasa cakna dengan keadaan kenalan kita supaya perkara yang tidak diingini dapat dielakkan. Tidak terkecuali, semua pihak harus berganding bahu dalam menghadapi sesuatu isu.

Isu bunuh diri ini antara suatu isu yang tidak boleh dipandang sepi. Kita tidak boleh menjadi pemerhati kepada masalah yang sedang membarah dalam masyarakat. Rakyat dan kerajaan perlu mainkan peranan masing-masing.

Rasionalnya, kita semua sebagai rakyat Malaysia harus bersikap lebih prihatin, cakna tentang keadaan sekitar dan ambil peduli apa yang berlaku kepada orang sekeliling terutama insan yang dekat dengan kita.

Buanglah sikap ‘akulisme’ yang ada. Belajarlah memahami dan menangani masalah kemurungan atau tekanan yang wujud di persekitaran kita. Kerajaan juga harus segera mencari solusi yang bernas dan tuntas bagi menyelesaikan isu ini.

Sebagaimana kata Ahli Parlimen Muar, YB Syed Saddiq menerusi instagram beliau, “Kerajaan harus kerja lebih masa untuk bantu rakyat.”

Nur Zahanim Muhammad ZahirPegawai Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Krisis Korea Utara: IKRAM Saran Putrajaya Ambil Pendekatan Diplomasi

Pertubuhan IKRAM Malaysia (IKRAM) merasa kecewa dengan perkembangan konflik antara Malaysia dan Korea Utara yang sedang berlaku.

IKRAM ingin menggesa supaya Putrajaya menggunakan pendekatan yang lebih bijak dan berdiplomasi dalam menyelesaikan konflik ini agar negara dan rakyat tidak terheret ke kancah konflik antarabangsa yang tidak sepatutnya.

Krisis yang bermula dengan kematian Kim Jong-Nam yang merupakan abang kepada Presiden Korea Utara, Kim Jong-Un pada 13 Februari 2017 yang lalu di Lapangan Terbang Antarabangsa Kuala Lumpur (KLIA2) telah membawa kepada tindakan yang lebih serius sehingga pengusiran duta masing-masing dan kini membabitkan rakyat kedua-dua negara yang seolah-olah menjadi tahanan dan dihalang untuk meninggalkan negara masing-masing.

Malaysia sebagai sebuah negara yang teguh berpegang kepada prinsip demokrasi dan peraturan antarabangsa harus menggunakan pendekatan yang bijak dan berdiplomasi dalam menyelesaikan konflik ini agar kewibawaan negara dan kepimpinanya tidak dipertikaikan.

Sewajarnya ianya dilakukan dengan tanpa mengheret rakyat Malaysia yang tidak berdosa. Malahan kepimpinan negara juga boleh memilih negara ketiga yang dihormati oleh kedua-dua negara untuk menjadi orang tengah dalam menyelesaikan konflik ini jika difikirkan perlu.

IKRAM percaya pemimpin yang berwibawa akan dapat mengeluarkan negara ini daripada konflik tanpa menggadaikan maruah, keselamatan dan kedaulatan negara.

Pada masa yang sama, siasatan terhadap kematian Kim Jong-Nam hendaklah diteruskan mengikut lunas undang-undang secara adil.

Moga Allah SWT memelihara negara kita dan membimbing dalam mencari jalan keluar terbaik kepada konflik ini.

Ustaz Dr Hj Mohd Parid Sheikh AhmadPresidenPertubuhan IKRAM Malaysia


Dakwah melalui media latih diri menjadi ikhlas – Dr Arshad

Beliau turut melahirkan keyakinan bahawa dakwah IKRAM melalui media mampu digerakkan dengan lebih efektif bagi mencapai matlamat Rancangan IKRAM 2016-2019 (RI 1619) iaitu untuk “Memacu Perubahan Masyarakat Dan Negara” dengan syarat tidak berputus asa sebelum ia bermula.

“Bila kita nak mula sesuatu kita kena yakin yang kita akan berjaya sepenuhnya, insyaaAllah kita akan berjaya walaupun tidak 100% di pertengahannya, kerana kemudian kita akan perbaikinya hingga berjaya.

“Jadi, jangan sekali-kali kita berputus asa sebelum kita bermula,” jelasnya kepada para aktivis media yang hadir.

MIN16 telah berlangsung di Dewan Utama Kompleks IKRAM pada Sabtu 5 Mac 2016 bertujuan untuk menyelaraskan gerak kerja IKRAMedia di semua peringkat melibatkan kehadiran 50 orang aktivis media yang terdiri daripada wakil IKRAMedia pusat, negeri, wakil media institusi dan agensi IKRAM.

Pembentangan oleh Mohamad Ros (Kelantan), Mohamad (WP) dan Sazira (Wanita)

Muzakarah dimulakan dengan penerangan tentang halatuju IKRAMedia untuk RI 1619 oleh Dr Arshad diikuti dengan laporan gerak kerja media IKRAM Sarawak, IKRAM Kelantan, IKRAM Wilayah Persekutuan, Wanita IKRAM Malaysia dan IKRAM Johor.

Hj Wan Mohd Zukri Che Mat Zin, Pengurus Besar Risalah Harmoni Sdn Bhd (RHSB) turut membentangkan perkembangan operasi dan perancangan hadapan penerbitannnya dan seterusnya Timbalan Pengerusi IKRAMedia, Prof Madya Hj Mohamad Saidy Ismail menerangkan berkaitan Modul Latihan IKRAMedia yang merangkumi Kursus Asas Media IKRAM (KAMI) dan Kursus Kemahiran Media IKRAM (KEMI).

Pembentangan Ahmad Hisham (Johor), Wan Mohd Zukri (RHSB) dan pengacaraan radio

Dalam usaha IKRAMedia mewujudkan radio online IKRAM, pihak penganjur telah menjemput pasukan DPedas fm untuk berkongsi mengenai pengendalian radio tersebut sepanjang kewujudannya. Peserta MIN16 juga berpeluang mencuba menjadi DJ secara online setelah taklimat oleh Cik Ta serta penerangan dan demo oleh DJ Roy.

Pembentangan tentang infrastruktur IT IKRAM pula dibentangkan oleh Hj Ahmad Jamali Sepihie seterusnya Pengurus Jabatan Penerangan dan Media, A Ralim M Yassen berkongsi projek khas yang dijalankan IKRAMedia diikuti dengan penerangan mengenai media sosial IKRAM oleh Mohamad Hafizuddin.

Semasa penerangan tersebut, pihak penganjur turut membuat kejutan dengan mengumumkan Anugerah IKRAMedia bagi Portal Aktif Negeri dan Peningkatan Facebook Tertinggi kepada IKRAMedia Sarawak.

Pembentangan Ahmad Jamali, A Ralim dan penerimaan Anugerah IKRAMedia

Ia dinilai dengan keaktifan berita di portal IKRAM negeri dan juga bilangan like tertinggi selepas MIN 14 yang lalu antara FB IKRAM Negeri yang lain. Anugerah disampaikan oleh Dr Arshad kepada Pengerusi IKRAMedia Sarawak, Saiful Azri Jamian.

Dalam muzakarah tersebut, beberapa rumusan telah digarap untuk tindakan IKRAMedia di semua peringkat dan juga media institusi serta agensi antaranya mengenai liputan (coverage) mengenai tokoh IKRAM di kawasan, peranan dalam radio IKRAM, mobilisasi sukarelawan media, dana operasi, latihan media dan struktur praktikal organisasi.

Dengan adanya muzakarah dwi tahunan ini, diharapkan gerak kerja IKRAMedia akan terus digemblengkan untuk menyebarkan dakwah, kebaikan dan rahmat Islam tersebar sesuai dengan visi IKRAM iaitu “Malaysia Menjadi Negara Rahmah”, insyaaAllah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PEKAWANIS rai serikandi WBG

Hadir meraikan serikandi WBG adalah YAM Tengku Puteri Arafiah ibni Almarhum Sultan Salahuddin Abdul Aziz Shah, Datin Seri Shamshida Taharin, Yang Dipertua PEKAWANIS selaku isteri Menteri Besar Selangor, YB Datuk Seri Dr Wan Azizah Wan Ismail dan YB Dr Daroyah Alwi.

Turut diundang ke majlis meraikan Dr Fauziah Mohd Hasan dan Puan Norsham Abu Bakar di Dewan Megawati pada Jumaat lalu ialah wakil-wakil MyCARE, Wanita IKRAM Pusat dan Wanita IKRAM Selangor.

Dihadiri lebih 200 orang daripada ahli PEKAWANIS, pertubuhan-pertubuhan serta NGO di sekitar Negeri Selangor, turut hadir Ketua Wanita IKRAM, Datin Paduka Hjh Che Asmah Ibrahim dan Ketua Wanita IKRAM Selangor Prof Dr Hanim Salleh.

Ucapan Datin Seri Shamsida, perkongsian Dr Fauziah dan suasana majlis

Majlis dimulakan dengan bacaan doa diikuti dengan ucapan aluan Datin Seri Shamshida yang telah mengulas mengenai semangat dan tekad doktor berusia 59 tahun ini wajar dijadikan contoh kepada wanita lain.

Puan Norsham dijemput untuk menceritakan pengalamannya yang sempat berlayar bersama kapal Amal-Hope bagi laluan pertama. Majlis menjadi semakin fokus apabila Dr. Fauziah menceritakan pengalamannya dalam kapal Zaytouna-Oliva serta penerangan mengenai isu-isu di Gaza.

Majlis diakhiri dengan sumbangan daripada PEKAWANIS kepada NGO-NGO dan sekolah. Para peserta menjamu selera sambil dihiburkan sajak dan nyanyian oleh pengacara yang berkebolehan, Pn Azlin Hezri bersama keluarga.

Semoga nasib para wanita dan kanak-kanak terus diangkat tidak kira di Malaysia atau di luar negara, insya-Allah.


Perceraian era pandemik

It takes two to tango, begitulah yang sering diungkapkan apabila kita melazimi alam berumah tangga. Rumah tangga adalah sebuah bahtera pemula, tempat penyatuan dua hati untuk dikemudi bersama antara pasangan suami isteri.

Mana mungkin sebuah bahtera dapat berlayar dan sampai ke destinasinya jika ketuanya ingin mengemudi ke utara manakala pembantunya pula ingin mengemudi ke selatan.

Tidak mudah melayari bahtera rumah tangga jika sedari mula mengikat janji setia untuk hidup bersama sudah tidak didasari dengan jelas matlamatnya. Hanya didasari perasaan cinta semata-mata tidak akan mampu menyemai kasih selamanya.

Oleh kerana itu, Islam dari mula lagi telah menggariskan ciri-ciri asas untuk memilih pasangan seperti yang telah disabdakan oleh Rasulullah SAW:

“Seorang wanita dinikahi kerana empat sebab iaitu kerana hartanya, keturunannya, kecantikannya dan agamanya. Maka hendaklah kamu merebut yang empunya agama, itulah pilihan terbaik.” (HR Bukhari dan Muslim)

Sangat cantik neraca yang telah ditetapkan oleh agama kita, namun Islam tidak pernah meminggirkan fitrah manusiawi.

Oleh kerana itu, jangan hanya mengikat tali perkahwinan hanya atas neraca cinta semata-mata, namun berikan pertimbangan yang sewajarnya sama ada pasangan yang dipilih itu sekufu (setaraf) dan tidak terlalu jauh jurangnya.

Hal ini usah dipandang enteng oleh pasangan baharu yang ingin mendirikan rumah tangga. Peranan ibu bapa sebagai penasihat haruslah diambil kira kerana mengikat tali perkahwinan bukan sekadar menjadi raja sehari malah kehidupan perlu diurus selepas itu.

Apabila tali perkahwinan diikat, setiap individu tidak sekadar menikah dengan pasangannya sahaja, malah perlu beradaptasi dengan seluruh ahli keluarga pasangannya juga. Maka sangat wajar diambil kira faktor sekufu dalam pemilihan pasangan.

Era pandemik hari ini menyaksikan institusi rumah tangga runtuh dengan begitu banyak lebih daripada biasa. Ledakan ini berlaku 12 peratus lebih tinggi berbanding sewaktu di luar masa pandemik atau sifir mudahnya, boleh dikatakan sebanyak 132 pasangan bercerai setiap hari seperti yang telah dilaporkan oleh akhbar Kosmo.

Turut menguatkan angka ini, Ketua Pengarah Kehakiman Syariah iaitu Dato’ Dr Mohammad Naim Mokhtar seperti dilaporkan oleh akhbar Utusan Malaysia berkata, sebanyak 6,569 kes perceraian telah didaftarkan sepanjang tempoh tiga bulan pertama PKP (Perintah Kawalan Pergerakan) iaitu sekitar Mac hingga Jun 2020.

Angka ini bukan suatu angka yang sedikit. Pasti ada sesuatu yang boleh dirungkai mengapa fenomena perceraian ini meningkat begitu banyak sewaktu pandemik ini.

Menurut statistik yang dikeluarkan oleh Kementerian Pembangunan Wanita, Keluarga dan Masyarakat pula, antara punca utama menyumbang kepada penceraian sewaktu pandemik ini adalah faktor kewangan, gangguan pihak ketiga dan isu keganasan rumah tangga.

Jika dilihat dengan teliti, faktor-faktor ini bukanlah berlaku dalam masa sehari dua. Sebenarnya ia telah berlaku lebih awal lagi, namun tekanan yang dialami pasangan sewaktu pandemik ini menyebabkan  masalah ini menjadi semakin teruk.

Satu per satu permasalahan keluar, kemarahan mula meledak dan konflik yang sudah bermula sebelum pandemik tidak lagi boleh dibendung. Ini kerana pandemik ini begitu menekan emosi dan jiwa kita.

Kebebasan seolah ditarik sama sekali. Belum lagi dirungkai tekanan emosi kerana kehilangan punca pendapatan. Jika tidak kuat asas agama dan jati diri, apa sahaja ikatan sangat mudah terungkai tatkala ini.

Daripada statistik juga dapat dilihat bahawa pasangan yang berumur dalam lingkungan 30 hingga 34 tahun paling ramai yang mengalami perceraian tatkala ini.

Mengikut Puan Azlina @ Roszy Mohamad Ghaffar, dalam  seorang ahli psikologi klinikal, umur perkahwinan yang kurang dari tujuh tahun adalah masih dalam fasa pergolakan yang hebat. Ini kerana pada tahun-tahun ini masih berlaku pelbagai adaptasi, suai kenal serta penyesuaian antara kedua pasangan.

Sangat penting bagi setiap pasangan untuk cakna kepada perkara ini dan sentiasa mencari ilmu bagi mengukuhkan perkahwinan yang antara dicadangkan oleh beliau adalah ilmu komunikasi, ilmu mengurus kewangan serta ilmu untuk mengurus konflik.

Mohon bantuan daripada ibu bapa ataupun pakar jika keadaan tidak dapat diselesaikan sendiri.

Antara punca-punca berlaku perceraian oleh pasangan muda pada hari ini seperti yang dinyatakan oleh Puan Azlina Roszy dalam sebuah forum anjuran Pertubuhan Teratak Rahmah Wanita Islam (TERATAI), Klinik Psikologi Azlina dan Tetuan Atiqah Syafiqah adalah:

Suami atau isteri mengabaikan tanggungjawab memberi nafkah kepada pasangannya sama ada nafkah zahir mahupun batin.

Pengabaian nafkah ini bukan hanya dari pihak suami, namun ada juga yang berlaku dari pihak isteri kata beliau.

Ada di kalangan isteri yang sibuk dengan urusan meniaga atas talian sehingga terabai makan pakai suami, anak-anak termasuk mengabaikan juga nafkah batin kepada suami.

2. Penderaan fizikal dan mental antara pasangan.

Ada antara pasangan yang mudah panas baran dan hilang kawalan emosi ketika marah sehingga memukul pasangan masing-masing.

Apabila telah reda kemarahan, mereka akan memohon maaf dan perkara ini tiada jaminan untuk tidak berulang.

Menjadi kewajipan kepada mangsa untuk sesegera mungkin memohon bantuan atau membuat aduan agar perkara seperti ini dapat dibendung.

3. Ketagihan kepada kepada dadah, Internet, pornografi dan lain-lain yang memudaratkan diri serta keluarga.

4. Masalah mental yang tidak dirawat juga menjadi penyumbang kepada sebab perceraian pasangan yang berkahwin.

5. Pengurusan kewangan yang lemah termasuk masalah hutang sering menjadi faktor penyumbang kepada keretakan rumah tangga.

Wang perlu diurus dengan sebaik mungkin dan ilmu kewangan perlu diterapkan kepada setiap individu yang ingin berumah tangga.

“Seboleh mungkin ikatan perkahwinan ingin diselamatkan, namun jika berlaku mudarat yang lebih besar, maka jalan akhir adalah membenarkan tali perkahwinan diputuskan,” begitu kata Puan Atiqah Razak seorang peguam syarie yang turut menjadi panelis dalam forum yang sama.

Beliau turut mengingatkan supaya setiap pasangan yang ingin bercerai hendaklah menjaga adab serta hak-hak perceraian. Kata beliau lagi, “Jika berkahwin dengan cara baik, biarlah bercerai juga dengan cara yang baik.”

Setelah berlaku perceraian, tanganilah hak-hak perceraian dengan baik seperti harta sepencarian, hak penjagaan anak dan mut’ah (sagu hati setelah berlaku perceraian) serta berlaku adillah agar kita kekal sebagai orang yang bertakwa.

Menurut beliau, masyarakat juga mempunyai hak-hak dan adab-adab yang perlu dijaga apabila mendapat berita tentang perceraian.

Antara yang beliau sarankan adalah supaya tidak menghukum pasangan yang telah bercerai dan melabel mereka kerana kita tidak pernah tahu akan situasi sebenar yang berlaku dalam rumah tangga mereka.

Seharusnya kita sebagai orang yang terdekat seharusnya memberikan mereka sokongan agar mereka boleh memulakan hidup baharu tanpa pasangan masing-masing.

Pakailah pakaian takwa walau sebagai apa jua peranan kita di muka bumi ini seperti firman Allah:

“Barang siapa bertakwa kepada Allah, nescaya Dia akan mengadakan baginya jalan keluar. Dan memberinya rezeki dari arah yang tiada disangka-sangkanya. Dan barang siapa yang bertawakal kepada Allah, nescaya Allah akan mencukupkan (keperluan)nya. Sesungguhnya Allah melaksanakan urusan yang dikehendaki-Nya. Sesungguhnya Allah telah mengadakan ketentuan bagi tiap-tiap sesuatu.” (At-Talaaq: 2-3)

Roselinee Mohammad Radzi
Ahli Jawatankuasa
Wanita IKRAM Negeri Selangor

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Merakyatkan Internet

Alkisahnya pada suatu hari, sang menteri yang menjaga urusan pendidikan tiba-tiba mengumumkan penarikan balik persekolahan secara terbuka dan mengarahkan agar dilaksanakan Pengajaran dan Pembelajaran di Rumah (PdPR) secara dalam talian.

Maka, kelam-kabutlah para ibu bapa mencari gajet dan mendapatkan akses Internet untuk memudahkan ana-anak mereka belajar. Sudahnya peniaga mengambil kesempatan menyebabkan harga gajet melambung kerana keributan ini.

Namun begitu, kajian pada tahun lepas oleh kementerian yang menjaga pendidikan itu sendiri sudah diketahui bahawa hampir 37 peratus pelajar di negara ini tidak mempunyai gajet langsung untuk belajar.

Tapi, jangan risau. Bagaikan hero, pak menteri kita yang jaga perbendaharaan kata, ada peruntukan 150,000 komputer riba percuma melalui sumbangan dana syarikat berkaitan kerajaan (GLC) dan syarikat pelaburan berkaitan kerajaan (GLIC) sebanyak RM150 juta, dan akan dipercepatkan proses penyerahannya pada bulan ini.

Wah, baiknya kerajaan yang amat prihatin dengan keresahan ibu bapa dan pelajar yang menghadapi PdPR. Tapi nanti dulu, ceritanya belum habis lagi… Rupa-rupanya ia hanya pinjaman. Ya, pinjaman macam buku teks dan ia perlu dipulangkan semula kepada Kementerian Pendidikan setelah digunakan.

Lawak apakah ini? Stor mana pula nak simpan komputer riba di sekolah apabila cuti hujung tahun tiba? Risau kalau-kalau pencuri pun sudah tahu ‘port’ mana nak mencuri sebab ia boleh dikatakan barang berharga.

Kalau dah sebulan lebih cuti sekolah hujung tahun, adakah komputer riba tu diselenggara secara berkala sepanjang cuti atau dibiarkan mereput di stor sekolah seperti buku teks? Mungkin sebahagiannya akan rosak jika tidak diselenggara dengan baik.

Penulis jangka akan ada peluang pekerjaan baharu untuk menjaga, menyimpan dan menyelenggara komputer riba pinjaman ini. Kalau tidak, mungkin guru juga yang akan jadi mangsa untuk mengurusnya.

Tapi kerajaan masih lagi baik kerana memperkenalkan data Internet percuma sebanyak 1GB sehari kepada semua rakyat Malaysia sejak April tahun lalu dan diteruskan sehingga kini. Syukur alhamdulillah. Data Internet 30GB sebulan itu bukan sikit lebih-lebih lagi pada musim pandemik ini. Tapi ceritanya masih belum habis lagi…

Dianggarkan bahawa penggunaan data Internet bagi kelas dalam talian seorang guru selama empat jam sehari adalah sebanyak 4GB, sama juga jumlahnya dengan seorang murid. Jadi, jika persekolahan selama sebulan adalah 20 hari, maka dianggarkan sebanyak 80GB data Internet digunakan untuk setiap guru dan pelajar.

Maka, jika ditolak 30GB daripada 80GB itu, tinggallah 50GB. Mana nak cari 50GB ini? Bak kata Raja Lawak, Nabil Ahmad, “Lu fikir la sendiri…” Untuk penggunaan data 50GB ke atas, rata-rata syarikat telekomunikasi mengenakan caj sekitar RM80 hingga RM100 sebulan. Eh, nanti dulu, itu untuk seorang pelajar. Kalau anak ramai yang belajar macam mana? Sekali lagi, “Lu fikir la sendiri…”

Mungkin ada yang kata, “Langganlah yang data yang ‘unlimited’, baru boleh guna Internet sepanjang masa tanpa had.” Ya, memang ada pakej tanpa had tapi lihatlah pada kelajuannya, yang sebenarnya ada had. Jadi kalau nak ikuti kelas dalam talian dengan internet tanpa had dengan kelajuan terhad, boleh jadi talian Internet akan kerap terputus sepanjang kelas.

Itu baru seorang. Kalau ibu, bapa, adik-beradik berkongsi menggunakan liputan Internet yang sama, macam mana? Lagilah ‘azabnya’ kelembapan kelajuan Internet apabila ia dikongsi secara ‘hotspot’. Jika seorang pun kurang stabil Internetnya dan kadang terputus, bayangkan kalau ramai yang menggunakannya serentak.

Penulis menyambut baik saranan Ahli Parlimen Pulai, YB Salahuddin Ayub agar syarikat-syarikat telekomunikasi mengurangkan harga data Internet ketika kebanyakan pelajar terpaksa bergantung kepada kelas dalam talian untuk tujuan PdPR.

Sudah tentu banyak keluarga yang tidak mampu menanggung kos Internet yang tinggi dan perlu menambah lagi bayaran jika memerlukan tambahan data Internet ketika PdPR ini demi kelangsungan pendidikan anak-anak. Dengan menambah kuota data Internet dan mengurangkan harganya bagi keluarga yang kurang mampu, ia amat meringankan beban mereka.

Syarikat-syarikat telekomunikasi besar negara wajar menerima saranan ini memandangkan pihak mereka sudah menjana keuntungan yang besar dan berlipat ganda, lebih-lebih lagi pada musim pandemik ini ketika kebanyakan rakyat bekerja dari rumah (WFH) serta guru, pelajar, pensyarah dan mahasiswa yang melanggan dan menggunakan data Internet dengan banyak untuk kelas dalam talian.

Tidak pernah lagi saya dengar syarikat telekomunikasi gulung tikar dan rugi di negara ini, melainkan sentiasa menghasilkan keuntungan demi keuntungan, ratusan juta. Apa salahnya diagihkan sedikit keuntungan itu untuk manfaat bersama bagi membina generasi masa depan. Mungkin kerajaan boleh mengurangkan cukainya kepada syarikat-syarikat ini yang telah membantu rakyat yang susah ketika ini.

Oleh itu, wajarlah bagi semua pihak agar menggembleng usaha bagi mengatasi isu ini dan bukan diletakkan di bahu Kementerian Pendidikan semata-mata. Kasihanilah pada kementerian ini yang teruk ‘dihentam’ kerana ketidakcekapannya mengurus kemelut PdPR. Mungkin ‘hentaman’ ini perlu dikongsi bersama kementerian-kementerian berkaitan yang lain.

Oleh itu, kerajaan perlu usahakan sesuatu supaya isu gajet dan Internet ini dapat diselesaikan dengan sebaiknya. Eh, mana menteri yang jaga Internet? Wujud ke tidak ya? Tidak mengapalah kalau tidak wujud pun. Mahu tidak mahu rakyat perlu luahkan juga. Jika tidak sekarang, mungkin masa pilihan raya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


MyCARE anjur kempen derma darah

SERI KEMBANGAN – Humanitarian Care Malaysia Berhad (MyCARE) mengambil inisiatif membantu Pusat Darah Negara (PDN) dengan menganjurkan Kempen Derma Darah bagi memastikan stok bekalan darah tidak mengalami kekurangan.

Dengan menderma darah, ia akan dapat menyelamatkan sekurang-kurangnya tiga nyawa manakala pada masa yang sama juga seseorang itu dapat menikmati kemudahan rawatan percuma pesakit luar daripada Kementerian Kesihatan Malaysia (KKM).

“Pandemik COVID-19 telah menyebabkan gaya hidup ‘new normal’ yang mengakibatkan bekalan simpanan darah negara mengalami kekurangan darah yang kritikal kesan keterbatasan program derma darah,” ujar MyCARE.

Justeru, MyCARE menjemput semua yang berminat untuk membantu pihak Pusat Derma Darah (PDN) untuk memenuhkan stok bekalan darah pada Rabu, 30 Mac 2022.

Penderma dijemput mendaftar program tersebut di pautan https://bit.ly/regDermaDarah.

Peserta perlu hadir pada tarikh tersebut ke Ibu Pejabat MyCARE di alamat No. 9, Jalan Dagang SB 4/1, Taman Sungai Besi Indah, Seri Kembangan dengan lokasi GPS https://goo.gl/maps/tNsV2SJyBdJmA9bn8.

Para peserta diingatkan agar mematuhi SOP COVID-19 seperti menjaga jarak, memakai pelitup muka dan lain-lain.

Dalam pada itu, MyCARE turut menjalankan beberapa kempen pada bulan ini iaitu Kempen Bulan Anak Yatim dan Kempen Kemanusiaan Afghanistan. Untuk info lanjut, sila layari Facebook dan laman web MyCARE.